qundao/data-zh-poetry huggingface dataset:
风入松·拟去妇词
作者：黄淮
朝代：明

落红万点委苍苔。春事半尘埃。满怀愁绪知多少，思量遍、无计安排。好似风中飞絮，时时拂去还来。当年鱼水正和谐。两意绝嫌猜。谁知命薄多乖阻，箫声远、零落天涯。破镜终期再合，梦魂长绕阳台。
食粥
作者：黄淮
朝代：明

汗濡因食粥，坐久怯临风。弱体须防疾，微生且固穷。酒酣金帐煖，茶沸竹炉红。遥想诸朋旧，高怀迥不同。
鹊桥仙·除夕
作者：黄淮
朝代：明

梅英送腊，椒盘迎瑞，争羡屠苏先酌。红炉画阁沸笙歌，谁解道、羁人萧索。光阴撚指，韶华过眼，万斛清愁如昨。明朝试说向东风，好为我、一齐吹却。
鹦鹉曲 偶记北乐府咏渔父鹦鹉曲又名黑漆努晁无咎赓和甚多惜未及樵耕牧因次韵足成四首 其一 次韵咏樵耕牧
作者：黄淮
朝代：明

侬家少室山中住。是个半鹘突樵父。蹑苍苔、穿遍疏林，担上横挑风雨。倦来时、藉草观棋，柯烂不知回去。有幽人、要觅行踪，试听我、歌声起处。
鹦鹉曲 偶记北乐府咏渔父鹦鹉曲又名黑漆努晁无咎赓和甚多惜未及樵耕牧因次韵足成四首 次韵咏樵耕牧
作者：黄淮
朝代：明

侬家少室山中住。是个半鹘突樵父。蹑苍苔、穿遍疏林，担上横挑风雨。倦来时、藉草观棋，柯烂不知回去。有幽人、要觅行踪，试听我、歌声起处。侬家五柳庄前住。是个没牵挂耕父。趁春忙、短笠轻蓑，耕破一犁春雨。到閒时、浊酒频篘，一任邻翁来去。醉磨跎、携个青藜，刚走到、云山深处。侬家笠泽矶头住。是个快活煞村父。几回将、牧笛横吹，声断楚天秋雨。晚来时、牛背如舟，稳载斜阳归去。掩柴扉、醉饮三杯，这的是、浮生美处。
鹦鹉曲 其三 偶记北乐府咏渔父鹦鹉曲又名黑漆努晁无咎赓和甚多惜未及樵耕牧因次韵足成四首
作者：黄淮
朝代：明
体裁：曲

侬家笠泽矶头住。是个快活煞村父。几回将、牧笛横吹，声断楚天秋雨。晚来时、牛背如舟，稳载斜阳归去。掩柴扉、醉饮三杯，这的是、浮生美处。
鹦鹉曲 其二 偶记北乐府咏渔父鹦鹉曲又名黑漆努晁无咎赓和甚多惜未及樵耕牧因次韵足成四首
作者：黄淮
朝代：明
体裁：曲

侬家五柳庄前住。是个没牵挂耕父。趁春忙、短笠轻蓑，耕破一犁春雨。到閒时、浊酒频篘，一任邻翁来去。醉磨跎、携个青藜，刚走到、云山深处。
鹿鸣在薮
作者：黄淮
朝代：明

鹿鸣在薮，鱼则川游。我居孔棘，伊谁之尤。鱼集于沼，莺求其友。我居孔棘，伊谁云偶。我陟我岵，有足伊阻。我陟我屺，有艮其趾。忧心孔瘉，涕零如雨。孰云父母，而不我私。岂无良朋，能不我遗。静言思之，怆矣其悲。襭茝为舟，寘彼川流。川流滔滔，载沉载浮。岁月于迈，曷云其休。湛湛露斯，如膏如饴。何草不茂，何蘖不滋。瞻仰昊天，悠悠我思。
再次韵五首
作者：黄淳
朝代：明

宋迹逢厓业已空，濒危谁奏补天功。黄龙雾散沈青海，白浪魂归泣故宫。岂有降旗随断锁，独追和议怨秋风。乾坤此闰无穷恨，一曲哀歌明月东。楼船谁不解时非，历数羞于逆虏归。天地诸臣真激壮，帝王无土失灵威。诏馀槜李还思陆，史抱南山欲访韦。海日苍苍厓色故，松风吹露洒荷衣。天命狂胡然未然，腥风吹满汉山川。两厓身任纲常去，万死精悬日月边。荒冢谩歌华表鹤，游人长恨洛阳鹃。只今应与西湖鄂，来往旌旗度紫烟。鳄湖南去水悠悠，明月清风泪暗收。立国不遗晋孝鄂，捐躯应大鲁春秋。胡人敢尔仇中夏，蜀主犹能王一州。万里黄冠归不得，乾坤空向海门愁。刘徐两疏可谁呼，荒草扁舟听蟪蛄。海上英魂真不散，古来人极定须扶。浪回奇石磨弘范，雨过清祠泣赵孤。漫道江门非世故，一书千史正皇图。
再次韵五首·其一
作者：黄淳
朝代：明

宋迹逢厓业已空，濒危谁奏补天功。黄龙雾散沈青海，白浪魂归泣故宫。岂有降旗随断锁，独追和议怨秋风。乾坤此闰无穷恨，一曲哀歌明月东。
再次韵五首·其三
作者：黄淳
朝代：明

天命狂胡然未然，腥风吹满汉山川。两厓身任纲常去，万死精悬日月边。荒冢谩歌华表鹤，游人长恨洛阳鹃。只今应与西湖鄂，来往旌旗度紫烟。
再次韵五首·其二
作者：黄淳
朝代：明

楼船谁不解时非，历数羞于逆虏归。天地诸臣真激壮，帝王无土失灵威。诏馀槜李还思陆，史抱南山欲访韦。海日苍苍厓色故，松风吹露洒荷衣。
再次韵五首·其五
作者：黄淳
朝代：明

刘徐两疏可谁呼，荒草扁舟听蟪蛄。海上英魂真不散，古来人极定须扶。浪回奇石磨弘范，雨过清祠泣赵孤。漫道江门非世故，一书千史正皇图。
再次韵五首·其四
作者：黄淳
朝代：明

鳄湖南去水悠悠，明月清风泪暗收。立国不遗晋孝鄂，捐躯应大鲁春秋。胡人敢尔仇中夏，蜀主犹能王一州。万里黄冠归不得，乾坤空向海门愁。
古台吟
作者：黄淳
朝代：明

碧屿千流合，孤台旧寸开。断云封远树，醉屐落芳苔。兰有幽岩玉，春生待腊梅。寻源君不忘，欲赋我怜才。
同曹明府学参陈给谏吾德游厓分韵得山字
作者：黄淳
朝代：明

梦寐三十载，仿佛两厓间。浴日惊鲸波，柱天思鳌山。非高亦非深，所忆殊跻攀。嗟予昔胡尔，正气薄区寰。形胜存诸夏，忠节垂大闲。世宁无板荡，而独忍间关。三公耻周粟，十万沈殷顽。向无厓海死，孰令夷腥还。断霞荒松枯，轻风吊泪潸。归航咽箫鼓，初月灿丝纶。英英烈丈夫，磊磊济时艰。临流倚长歌，盘器与犯颜。元阁坐王孙，金笼惭素鹇。
寄某宪副同年
作者：黄淳
朝代：明

黄金台上春初煖，紫陌楼前花正妍。马首旋分千万里，天涯一晤两三年。道存岭海俱邹鲁，运会昆明起圣贤。谁谓丈夫轻出处，江湖廊庙两自然。
庚戌三日即事
作者：黄淳
朝代：明

地僻烟霞古，心閒岁月长。道人谈白石，孺子歌沧浪。洗竹惊猿鹤，惜花胜稻粱。太平天子德，稽首望宸光。
戊辰归来
作者：黄淳
朝代：明

归来多秋雨，竹云屯不晴。空斋坐中夕，蟋蟀周檐鸣。何以觉家好，布衾寒梦清。文章千年事，谁更为时名。离别无远近，不见总劳情。安得洞天侣，采此露下英。
纸帐兰
作者：黄淳
朝代：明

寒香侵客梦，爱此玉兰枝。兰香描不得，客心醒自知。
赠别
作者：黄淳
朝代：明

及门何许时，别舸发朝雨。白日吹江云，江空啼杜宇。
醉卧玉台禅房
作者：黄淳
朝代：明

翠岩流水菊花香，竹院无尘秋昼长。一枕游仙禅定后，不知孤磬近斜阳。
閒居杂兴
作者：黄淳
朝代：明

半壑青山万树松，白云为屋水为舂。石桥雨滑游人醉，笑把渔竿当短筇。渔父船头沽酒归，小儿吹穟妇停机。半溪杨柳半溪竹，醉着还开月下扉。桃花洲上藕花矶，吟卧花间忘却归。村南也有老渔父，钓得鲈鱼不款扉。
閒居杂兴·其一
作者：黄淳
朝代：明

半壑青山万树松，白云为屋水为舂。石桥雨滑游人醉，笑把渔竿当短筇。
閒居杂兴·其三
作者：黄淳
朝代：明

桃花洲上藕花矶，吟卧花间忘却归。村南也有老渔父，钓得鲈鱼不款扉。
閒居杂兴·其二
作者：黄淳
朝代：明

渔父船头沽酒归，小儿吹穟妇停机。半溪杨柳半溪竹，醉着还开月下扉。
七里濑
作者：黄淳耀
朝代：明
体裁：五言律诗

孤舟落何处，山水四周遭。水斗潆洄急，山含寂寞高。中流明彩蛤，夹筱坠苍猱。游者非康乐，长吟亦自豪。
三弦曲
作者：黄淳耀
朝代：明
体裁：古风

世上三弦声促促，最爱陆生弹一曲。良朋珍重君肯来，却似风前拾珠玉。有时蕴拽吴歈声，含商换羽圆而明。百万金铃一时旋，两三黄鹂相斗鸣。有时正宫出其口，铁柱冰车偏得手。塞草秋枯雕鹗飞，关榆夜落风砂走。忽然幽咽不可言，忆在秋浦闻清猿。一一鹤声叫明月，珊珊环佩游湘魂。忽然愁绝变为喜，如在吴趋万花里。笑懒歌慵螓首娘，口吟舌话鸢肩子。我问陆生十载前，此技谁擅君谁传。荅言少小爱入骨，千生万熟夜不眠。弦调手敏曲能订，以谱为师以心听。学成弹向大江南，翻怪异鸡无敢应。我闻生言叹息多，万事真须自琢磨。我有一弦挂在壁，世无钟期当奈何。
临朐道中微雪复叠前韵
作者：黄淳耀
朝代：明
体裁：七言律诗

晴林霏雪故纤纤，妆点齐城气色严。已障高丘成白壤，将消皦日作红盐。吟垂鼻涕冰衣袖，睡放头风宿帽檐。稍喜征车入图画，穆陵关外数峰尖。
乌江望霸王庙
作者：黄淳耀
朝代：明
体裁：五言律诗

英雄垓下尽，尺土占江濆。虎失关中势，龙嘘霸上云。人怜公百战，鬼阅汉三分。薄暮风涛恶，疑崩钜鹿军。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其一
作者：黄淳耀
朝代：明
体裁：七言绝句

暾暾日气乍晴和，袅袅东风拂面多。万树梅花君不看，一声啼鴂奈春何。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其七
作者：黄淳耀
朝代：明
体裁：七言绝句

钩辀路畔茸茸树，合沓峰前细细枝。狂发祗应先乞命，诗穷不独要寻医。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其三
作者：黄淳耀
朝代：明
体裁：七言绝句

游戏人间老万回，口如布谷不曾开。眼前指与梅花看，不负千山得得来。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其九
作者：黄淳耀
朝代：明
体裁：七言绝句

侵陵谢院雪花轻，刻琢唐昌碎月明。料得雪消兼月上，亭台高处不胜情。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其二
作者：黄淳耀
朝代：明
体裁：七言绝句

曲池行尽见高台，无主梅花次第开。种得此花成树后，几人白骨变青苔。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其五
作者：黄淳耀
朝代：明
体裁：七言绝句

老干如虬懒作花，清波白月共疏斜。阿谁取次能描貌，铁石心肠有宋家。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其八
作者：黄淳耀
朝代：明
体裁：七言绝句

日射湖光宝汞飞，清冰的皪散琼枝。夕阳芳草烟中路，记取篮舆过去时。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其六
作者：黄淳耀
朝代：明
体裁：七言绝句

雪勒冰欺合晚开，千声羯鼓未能催。海红一树花如绣，牵惹红裙拂地来。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其十
作者：黄淳耀
朝代：明
体裁：七言绝句

溪桥踏月过山家，风露离披斗柄斜。半醉半醒疑梦寐，剩留清影付梅花。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首·其四
作者：黄淳耀
朝代：明
体裁：七言绝句

空香冉冉落匏尊，花气霏微夜气昏。冰雪不留姑射色，阴阳难定洛妃魂。
乙酉元旦次广成先生韵兼呈雍瞻
作者：黄淳耀
朝代：明
体裁：七言律诗

薄阴微雪晚开天，软语深杯互接联。懒嫚那能拘礼数，飞腾只合饯流年。烟吹小垡梅香动，露湿平皋蕙叶眠。献岁有怀谁赋得，谢家兄弟擅新篇。
九日登虞山遇雨宿兴福寺
作者：黄淳耀
朝代：明

潭影悠悠日夜空，一宵雷雨气鸿蒙。啜茶共说无生话，礼足还瞻盖世雄。乌帽白衣真往事，黄花翠竹想遗风。出门独向秋山笑，身在曹溪一滴中。
九日登虞山遇雨宿兴福禅院二首·其一
作者：黄淳耀
朝代：明
体裁：七言律诗

每到林峦觉眼明，登高况是客中情。山当木落先疑雨，院有僧期不愿晴。欹枕静听钟鼓报，推窗遥指涧泉生。可怜一夜清无寐，心在前峰梦未成。
九日登虞山遇雨宿兴福禅院二首·其二
作者：黄淳耀
朝代：明
体裁：七言律诗

潭影悠悠日夜空，一宵雷雨气鸿濛。啜茶共说无生话，礼足还瞻盖世雄。乌帽白衣真往事，黄花翠竹想遗风。出门独向秋山笑，身在曹溪一滴中。
书怀寄侯广成学宪
作者：黄淳耀
朝代：明
体裁：古风

庐山苍苍戛南斗，吐雨泄云无不有。公行较士此山前，三见江风变杨柳。公堂昼坐如冰壶，鹄袍雅拜争先趋。手植楩楠作梁栋，人言大匠天下无。嗟今国风久衰息，场屋空闻日五色。剪綵镂脂也可怜，大脔粗块何由得。文章世变两滔滔，坐看奴仆拥旌旄。赤丸夜探文吏死，白羽昼插旄头高。却忆成弘比三五，政化清平文简古。丘王文样出词林，刘谢时才居政府。此日英灵可车载，岂唯江右生贤辅。虽然皇祖新朴棫，要是有司持矱矩。我今思得公辈数十人，参错天下如星辰。一为斯文斡元气，再为海内清风尘。
书怀寄奉常张笃棐先生
作者：黄淳耀
朝代：明
体裁：古风

昔公理我吴，我首未弁冕。雕虫出试席，公见为一莞。谓此龙之媒，可使受羁剪。我时先其俦，色喜心内赧。文章足波澜，经史异关键。脩途恐吃蹶，欲到须重茧。退复自思维，公言敢不勉。况今科目文，堂奥甚蹇浅。丹雘变空质，青紫堪立搴。蹉跎遂错料，扪足无可揃。踏事防触虿，闭门学卷脔。一鬼笑不休，三年涕常泫。念彼荷殳者，丁年备蒐狝。致果敌王忾，足使微分践。不然农鳸春，竭力事圳畎。田毛供粢盛，亦免颜状腼。嗟我敦诗书，所得较彼鲜。邪径羞偪侧，古道守�嵼。捧檄者何人，心焉痛如剸。侧闻公南来，车牛已加�。终如被冻蝇，奋翅隔门限。仰视沧浪天，飞鸿落我眼。再拜寄一言，心劳未能展。
云渡上人别久过访肯示近诗喜而有作
作者：黄淳耀
朝代：明
体裁：古风

筏师别我岁屡改，勇割天亲住南海。黑风罗刹不得侵，一片袈裟作重铠。今年瓢钵来叩关，乃知筏也归吴山。为言海浪大如屋，金毛玉髻何时攀。却到吴山访耆宿，有茅可诛笋可斸。巢乌聒聒竞栖檐，猛虎依依来暖足。以兹卓锡在山腰，忽忆遗民是故交。一宿人间桑树下，他年候汝虎溪桥。我听师言深感叹，老我犹歌白石烂。欲依佛日未离家，空误儒冠难靖乱。师言此事且勿论，留诗一卷清心魂。诗心禅骨良有以，得似冰梨沁牙齿。江南昔有泐季潭，君步前人从此始。
五月端午
作者：黄淳耀
朝代：明
体裁：五言律诗

三年端午日，两度客中过。酒忆金陵美，山看彭泽多。枕欹书断续，囊久艾消磨。莫笑乡心勇，黄鱼压子鹅。
京口道中
作者：黄淳耀
朝代：明
体裁：五言律诗

微风山磬落，小艇与烟平。棹发鱼龙气，人随日月行。四维形胜辨，一苇古今争。击楫知何向，洪涛薄暮声。
京邸送龚智渊南归二首·其一
作者：黄淳耀
朝代：明
体裁：七言律诗

总是刘蕡迕选场，也应庠序有辉光。袖归绫刺投官长，击碎胡琴出帝乡。家似朗陵传孝友，学依安定举条纲。昔贤晼晚犹卿相，况尔虬须亦未苍。
京邸送龚智渊南归二首·其二
作者：黄淳耀
朝代：明
体裁：七言律诗

书剑偕君客上京，还怜客里送君行。枭卢得失元无据，雨雪雱凉共有情。关出穆陵黄叶暗，驿逢清口白波明。新诗好为题茅店，我到应知隔几程。
人日集沈彦深斋次韵
作者：黄淳耀
朝代：明
体裁：七言律诗

腊酒开尝胜老春，春盘缕切斗鲜新。已邀名饮娱佳日，旋咏清诗向醉人。高院张灯延素月，广庭积雪禁微尘。翛然似泛虚舟去，况对长鱼忆钓缗。
会稽隐
作者：黄淳耀
朝代：明
体裁：乐府曲辞

会稽先生隐空谷，不笑不言心若木。朅来市药洛城游，城中衮衮多王侯。曹马自争侬自隐，浊河清济不同流。水嬉未罢狂歌起，一合乾坤惊不已。晋朝太尉面如灰，载得旌旗愁落水。太尉魏臣还晋臣，子胥之曲闻不闻。
余氏妇
作者：黄淳耀
朝代：明
体裁：乐府曲辞

烈烈建州妇，奇节天下惊。乍可充庖死，难为荐枕生。将军按剑光如水，欲杀蛾眉翻自耻。几回齽齘无奈何，却付藁砧归故里。道傍愧杀无限人，辱身未得全其身。
偕子宣子灦启霖德符入西山看梅六首·其一
作者：黄淳耀
朝代：明
体裁：古风

漾舟清川涘，山气一以佳。朝暾射谷口，萧萧生烟华。左林积繁霜，右渚挥白沙。客心大无赖，耳目生豪奢。
偕子宣子灦启霖德符入西山看梅六首·其三
作者：黄淳耀
朝代：明
体裁：古风

山径�蛇腹，花深行每迟。篱落互开遮，松栝相蔽亏。挺挺大夫间，秀此冰雪姿。独立信有邻，晚芳岂无时。
偕子宣子灦启霖德符入西山看梅六首·其二
作者：黄淳耀
朝代：明
体裁：古风

躧步虎山桥，平湖白浩浩。雾敛远峰出，风轻片帆好。感彼鸱夷皮，我生何草草。济胜亦不惭，芒鞋足幽讨。
偕子宣子灦启霖德符入西山看梅六首·其五
作者：黄淳耀
朝代：明
体裁：古风

班荆罗酒浆，选石坐奇偶。四顾万琼瑶，一朝落我手。山农日住山，真赏不能有。辍耕观狂夫，彼此笑开口。
偕子宣子灦启霖德符入西山看梅六首·其六
作者：黄淳耀
朝代：明
体裁：古风

岩洞有佳名，跻攀生崎岖。相顾俦侣间，清冰戛眉须。乐忧未云远，历险良已愚。稽首告山英，留我云一区。
偕子宣子灦启霖德符入西山看梅六首·其四
作者：黄淳耀
朝代：明
体裁：古风

日高饥鸟啭，谷静疏钟度。梵宇压孱颜，欲上仍倚树。山僧拙逢迎，恶草为客具。佛日诚可贪，奈为春色误。
停舟
作者：黄淳耀
朝代：明
体裁：五言律诗

停舟屡近山，寻步夕阳间。流水将心去，空烟与目还。对飞沙鸟白，低去竹鸡斑。幽绝无人领，峰峦只自閒。
偶栖卓锡庵次程偈庵壁间韵
作者：黄淳耀
朝代：明
体裁：七言律诗

松门荻岸老僧居，到此心除境亦除。尘梦已随风箨远，慧香长与日光初。沿溪自试撑船手，布席分看斗草书。宛是林栖向居士，东山何用再踌躇。
元日席上咏瓶梅二首·其一
作者：黄淳耀
朝代：明
体裁：五言律诗

小院初萌荚，深堂已报梅。拣枝将画比，留蕊入瓶开。林远香微接，灯摇影忽来。已拚双鬓似，催取百花杯。
元日席上咏瓶梅二首·其二
作者：黄淳耀
朝代：明
体裁：五言律诗

独笑知无侣，频移惜未安。雪留残岁白，春共一窗寒。色借兰筵静，香连柏叶乾。醉来浑烂熳，髣髴在林端。
六日对雨再叠前韵
作者：黄淳耀
朝代：明
体裁：七言律诗

破屋朝来仰见天，生憎雨脚太绵联。龙蛇脉脉知春气，花柳迟迟识闰年。阅尽后生相次老，看多世事只思眠。从今会得逍遥义，别著南华内外篇。
兰溪道中
作者：黄淳耀
朝代：明
体裁：五言律诗

莽莽兰溪雨，孤帆迷所之。断崖争榜急，逆水打滩迟。身世占风幔，山河老鬓丝。垂堂闻有戒，淹泊迕心期。
再叠前韵寄张元里
作者：黄淳耀
朝代：明
体裁：古风

新诗海上来，拍案翻墨汁。飕飗清风生，泱漭元气湿。想见含毫时，妻孥笑相得。庞公不解事，度物何急急。村社散鸡豚，比邻断鹅鸭。落笔无端倪，追虚破蒙羃。嗟余苦吟多，不见龟眼赤。何当举偏师，背城搏韩白。高谈落麈毛，大笑堕巾帻。一洗万古怀，不恤真宰泣。秋风注糟床，瓶罂幸无缺。尚有无味禅，差足饱嘉客。心与德操期，鹿门斯可集。
再和坡公岁暮三诗 其一 馈岁
作者：黄淳耀
朝代：明
体裁：古风

呼僮赊岁酒，酒至无可佐。有客能分甘，闯如到奇货。承筐兔首尖，挂壁猪肝大。旋袪釜上尘，聊免雪中卧。自念饥荒来，怪事传客座。树皮填腹肠，人肉出舂磨。安得中山醪，颓然千日过。感叹故人情，独谣仍独和。
再和坡公岁暮三诗 其三 守岁
作者：黄淳耀
朝代：明
体裁：古风

火辰曀明晖，岁乃在龙蛇。我持人子身，声影两藏遮。此夕饮蓝尾，亲欢复如何。座隅有季弟，觅枣声喧哗。一脚跳虎子，两头持鼓挝。家督顾之笑，起视斗柄斜。幼者行复长，长者已蹉跎。诗成中弟书，聊与僮仆誇。
再和坡公岁暮三诗 其二 别岁
作者：黄淳耀
朝代：明
体裁：古风

六骥驰九衢，骥驶影反迟。如何岁月徂，有骥莫能追。曰余结发来，意广心无涯。下言砥媚学，上言匡危时。鼎鼎三十年，不慕轻与肥。所以濩落久，亦无老大悲。我如主人留，岁如行客辞。愿同松柏坚，庶免蒲柳衰。
冬日
作者：黄淳耀
朝代：明
体裁：五言律诗

我生劳造化，尸寝未云宁。束带先朝日，褰帏荷早晴。同分檐隙照，独见野人情。阳气冬春遍，冰霜亦暂生。
刎颈交
作者：黄淳耀
朝代：明
体裁：乐府曲辞

刎颈交，生年单贱称雄豪。千金购老百金少，两人心知各相笑。云起龙骧愚者惊，为陈为赵皆纵横。监门忧一死，河北怨一生。将印尔何物，千秋破人情。泜水义兵诚失策，兵败犹令广武惜。信都赵后襄国俘，生者独惭厮养卒。
别主叹
作者：黄淳耀
朝代：明
体裁：乐府曲辞

报雠雠已亡，读书书已精。结交天下士，仗剑求明君。天翻地覆龙战野，疏巾落落轻中夏。同心但识凤与龙，国士谁论陈共马。俯首看心心未变，去住君亲两悽恋。君恩莫谓不如亲，放归母子重相见。古今忠孝全者谁，羔能跪乳乌能慈。愿向邴公求上药，莫令天水寄当归。
北客行□何孝童诗
作者：黄淳耀
朝代：明
体裁：古风

何家有童子，其年方十馀。朝出采楟聊作食，暮归画荻聊作书。白日高，黄泉深，郎罢有疾伤儿心。泪向黄泉倾，身向白日拜。郎罢不痊儿请代。走㷀㷀兮舍西东，翻身投水如投空。江鱼有情河伯泣，孤灯青凝阿母立。精卫亡，愚公死，百身莫赎何家子。赵苞温峤是何人，千古煌煌照青史。
半塘寺
作者：黄淳耀
朝代：明
体裁：五言律诗

半塘禅寺古，屈铁变樛枝。白业三生力，苍烟六代思。法衰龙象至，经妙鬼神悲。一悟真空理，沧江月上迟。
卖枣儿
作者：黄淳耀
朝代：明
体裁：古风

燕山枣树深，枣生纂纂悬赤心。悬赤心，人不喜。谓言南方枣如瓜，仙种传来胜如此。市儿狡狯生大贪，即将北枣呼为南。�皮脱核开生面，他人得枣皆称善。卖枣儿，谓言尔黠尔更痴，安得终身挟诈不使旁人知。
南还至杜生村阻雪王孟衍见示所和坡公盐字韵诗次韵八首·其一
作者：黄淳耀
朝代：明
体裁：七言律诗

车中集霰尚廉纤，茅店俄惊朔气严。似兆丰年将比玉，如忧旅食故堆盐。林丘掩冉通孤寺，灯火青荧隔小檐。却忆君家三泖上，竹巾芒屦看峰尖。
南还至杜生村阻雪王孟衍见示所和坡公盐字韵诗次韵八首·其七
作者：黄淳耀
朝代：明
体裁：七言律诗

谢庭高唱脱秾纤，坡老还争笔阵严。愁至咏诗挑朔雪，兴来酌水味吴盐。芜城冰柱冲骡马，破驿风枝泻屋檐。戏问屠沽能解否，百层锦绣裹山尖。
南还至杜生村阻雪王孟衍见示所和坡公盐字韵诗次韵八首·其三
作者：黄淳耀
朝代：明
体裁：七言律诗

帘幕争投不厌纤，闭门聊复阻深严。解将燕市虚堆面，未与吴莼寔下盐。拥被陡惊寒折絮，揽裘误喜月生檐。明朝大地阳和动，扫出坡陀放出尖。
南还至杜生村阻雪王孟衍见示所和坡公盐字韵诗次韵八首·其二
作者：黄淳耀
朝代：明
体裁：七言律诗

欲去仍回舞态纤，断篷高卷助威严。随车剡剡铺成席，捏虎晶晶变作盐。吹面未消欺薄酒，压巾能折凑卑檐。无人肯学袁安卧，说向东风马耳尖。
南还至杜生村阻雪王孟衍见示所和坡公盐字韵诗次韵八首·其五
作者：黄淳耀
朝代：明
体裁：七言律诗

乱散天花密且纤，坐来尘界得庄严。不留色相仍生艳，能舐虚空尽是盐。寒气带暄回土室，暮光连晓入冰檐。冷然万玉吾肝肺，鼻白何劳看一尖。
南还至杜生村阻雪王孟衍见示所和坡公盐字韵诗次韵八首·其八
作者：黄淳耀
朝代：明
体裁：七言律诗

郢唱非同下里纤，吴歈也复乱清严。诗工不值一杯水，人好应酬几两盐。君奋白须筹朔漠，我歌黄竹盻穷檐。相期跃马收淮蔡，肯负风斤运鼻尖。
南还至杜生村阻雪王孟衍见示所和坡公盐字韵诗次韵八首·其六
作者：黄淳耀
朝代：明
体裁：七言律诗

融融皓皓月华纤，禁断微尘亦太严。妙染谁能胜摩诘，妍辞终类刻无盐。枣林冰散花千树，柽柳风团絮一檐。天遣吴侬看朔雪，等閒裁剪出新尖。
南还至杜生村阻雪王孟衍见示所和坡公盐字韵诗次韵八首·其四
作者：黄淳耀
朝代：明
体裁：七言律诗

阔剑长鎗势不纤，蛇蟠鹳舞阵方严。黄池夜噪天如墨，白帝朝屯峡似盐。堕指竟须忧绝塞，映书谁复耐风檐。天涯赖与王猷值，收拾琼琚付笔尖。
反忆
作者：黄淳耀
朝代：明
体裁：五言律诗

渐远江西道，吟诗反忆渠。长徽粘巨鲤，小瓮破浮蛆。黄润絺堪著，青匀纸惬书。客游难唾井，无奈是匡庐。
发自段桥至龙潭三首·其一
作者：黄淳耀
朝代：明
体裁：五言律诗

溪谷风何�，浓阴亦未收。炮车云出大，银竹雨来稠。木末猿呼侣，泥中客掉头。人烟一萧瑟，稍喜似凉秋。
发自段桥至龙潭三首·其三
作者：黄淳耀
朝代：明
体裁：五言律诗

积铁崖根拥，喷琼地脉侵。江山生处僻，车马入来深。虎落三家店，渔矶万柳阴。小安成旅次，风半复幽寻。
发自段桥至龙潭三首·其二
作者：黄淳耀
朝代：明
体裁：五言律诗

冲雨桥难上，扪幽径别穿。偶逢云过岭，一似釜生烟。鸟白林边识，榴红涧底然。旅怀掁触甚，吟稳向江天。
吃黄芽菜作
作者：黄淳耀
朝代：明
体裁：七言律诗

留滞京华啖菜根，调治火力似蒸豚。芳鲜花乳堆磁碗，滑熟油酥沁瓦盆。食罢总令肠胃寔，味回无复笋蔬存。山中旧业曾为圃，属餍清风是国恩。
吕公堂
作者：黄淳耀
朝代：明
体裁：七言绝句

梦醒来看梦里身，百千亿梦指为真。黄梁自是藏乌喙，五百馀年更误人。
周文矩嵇康弹琴图歌
作者：黄淳耀
朝代：明
体裁：古风

萧萧摵摵万木声，月落未落馀古檠。窗中一人天骨清，好锻以外琴理精。素手明徽相与善，弹出生平广陵散。本是孤音世不知，未经形解仙犹远。风灯漠漠山精寒，耸肩缩颈来路难。子期师旷索俦侣，凝冰焦火生愁叹。影逼窗前复靡徙，一灯吹灭去如水。他年魑魅昼含沙，与子争明非此鬼。君不见孙登有琴唯一弦，弹时响像然不然。
和与殷晋安别
作者：黄淳耀
朝代：明
体裁：古风

临歧多淡然，别后心长勤。况兹万里游，隔我平生亲。綵紒入胶庠，得子成芳邻。俛仰二十年，不异夕与晨。循道岂有殊，眷此行藏分。我居子献策，荏苒踰冬春。人归筮盍簪，客去咏停云。章缝及铜墨，笑谈阻清因。所愿酌贪泉，不改吴生贫。上言敬皇休，下言抚烝人。
和丙辰岁八月中于下噀田舍穫
作者：黄淳耀
朝代：明
体裁：古风

旄桃结水滨，雀梅出墙隈。我涎如饥蛟，饱啖兼袖怀。园丁裁接时，巧与物性谐。浇培三四年，根高可栖鸡。曾爱花萼好，提壶赏周回。再来见绿叶，节序迅可哀。舍南葡萄藤，满架微花开。清香落卮酒，玉山自倾颓。野芳递滋蔓，野情无张乖。寻玩草木性，甘从山泽栖。
和乙巳岁三月为建威参军使都经钱溪
作者：黄淳耀
朝代：明
体裁：古风

西崦有佳花，首春烟雾积。良游阻尘鞅，耿耿怀在昔。野寺流晨钟，云林矫风翮。湖山光皎镜，千里如不隔。之子天机深，平吟谢形役。一持金石韵，如与清赏易。幽悰方悁勤，况复暂离析。寄言山中人，参取庭前柏。
和九日閒居
作者：黄淳耀
朝代：明
体裁：古风

羁心如秋草，方枯已旋生。良辰过我前，端忧乃无名。厉厉惊飙严，皑皑山雪明。朔雁流寒影，边鞞动悲声。古之豪俊人，感此多促龄。我独胡为尔，樽开且徐倾。平吟怀惠连，默对思公荣。知音不在侧，何以诉中情。愿为双飞鸿，羽翼不可成。
和乞食
作者：黄淳耀
朝代：明
体裁：古风

方朔虽长身，侏儒颇笑之。贫欲去扬子，避席反逊辞。嗟余累口腹，此日贸贸来。堂下设粗食，筵前置残杯。对之骍我颜，强咏衡门诗。事事逊渊明，独如彼寡才。才拙性复刚，我穷真自贻。
和于王抚军座送客
作者：黄淳耀
朝代：明
体裁：古风

我昔游西江，春尽花草腓。竹间坠猿狖，木杪闻催归。子今行此道，我梦犹依依。梦中与子行，既觉乃乖违。交淡欲无言，事欢宜塞悲。群龙今满朝，火辰扬其晖。赢粮兼策马，尚恨功名迟。赠子青兰花，以当琼玖遗。
和五月旦作和戴主簿
作者：黄淳耀
朝代：明
体裁：古风

村居如修斋，瓶罍笑艰穷。有时思鸡豚，往预社案中。独有三亩园，靃靡无凶丰。新蕨养耆齿，老韭延温风。闭门种芜菁，可禦一岁终。食肉智常昏，采山趣弥冲。尧禹真父老，未谢玉食隆。弃机从汉阴，砺齿怀碧嵩。
和停云
作者：黄淳耀
朝代：明
体裁：古风

密云在郊，�其思雨。瞻望金台，道路修阻。倾盖得朋，孤琴载抚。尔骖既停，我辀斯伫。有晦者学，千祀冥濛。我障我疏，如彼河江。月出皎兮，谈话西窗。抗怀古初，掉鞅以从。春葩曜林，秋丧其荣。子落华芬，孔思周情。于古有言，斯迈斯征。尊闻行知，以勖鄙生。水有澄波，松无改柯。舆卫具矣，式鸣鸾和。嗷嗷苍生，望子实多。我亦枕戈，如祖生何。
和劝农
作者：黄淳耀
朝代：明
体裁：四言诗

维我海壖，杂居四民。兼贫擅富，滑其醇真。流庸失业，旱蝗相因。易子而食，几如宋人。稽古农皇，爰及唐稷。无有舄卤，而不播殖。吉贝麻麦，功比力穑。孰云疗饥，必需鼎食。有渰春兴，膏此平陆。牛犁整齐，男妇悦穆。只鸡祭社，其至麇逐。坐贾行商，不如野宿。博戏诚乐，啙窳难久。居有僮指，出有邻偶。古称区种，十斛一亩。弃稷弗务，咄汝游手。乐岁厚积，凶犹勤匮。有匮靡积，汝复奚冀。肥硗同畴，劳逸异至。验彼收穫，惰农斯愧。同是烝民，或生边鄙。燋烂有期，锋刃是履。此焉不思，祸灾一轨。尔耕尔畬，一变俗美。
和和刘柴桑
作者：黄淳耀
朝代：明
体裁：古风

我经山泽间，细行每踌躇。今兹荷天力，静寄田园居。墙连友生家，竹映从弟庐。流水周屋下，鸡鸣应遥墟。閒访齐民术，精微在菑畬。井臼时一操，习气通劳劬。宾阶绿苔长，萧散礼数无。去去久如兹，人代自相疏。默哂桃源人，衣食烦百须。彼居既不出，我往定焉如。
和和胡西曹示顾贼曹
作者：黄淳耀
朝代：明
体裁：古风

芙蕖开方塘，晨朝倚轻飔。有如翠幕中，秦女卷红衣。玄天一滴露，夜气杳微微。浮荣笑朱槿，假色羞戎葵。我来高柳阴，默坐观盛衰。畏此芳香散，却扇不敢挥。鱼鸟日亲狎，怊怅归田迟。蒲荒菱复少，池上含空悲。
和咏三良
作者：黄淳耀
朝代：明
体裁：古风

忠臣死社稷，忽若鸿毛遗。不闻弃发肤，下荐蝼蚁微。堂堂百夫特，杀身奉恩私。清血沾便房，游魂依繐帷。小节亦何有，君德良已亏。不见蹇叔徒，黄发各有归。苍然墓木拱，死岂忘塞违。遗风既墋黩，容悦更相希。诈泣与佞哀，生作牛山悲。吾诚爱吾鼎，不愿衣人衣。
和咏二疏
作者：黄淳耀
朝代：明
体裁：古风

仕宦如饮酒，酒半当辞去。环坐式号呼，宁复有佳趣。二疏昔在汉，抗志黄鹄举。天子重元寮，储君惜贤傅。蜚遁竟超然，叹息动行路。便便夸毗子，登陇左右顾。进慕钟鼎膻，退邀朋党誉。白首缨华簪，此岂真急务。陶公弃五斗，千载符风素。高车感倾覆，旷语发深悟。伊余老匹夫，无复羁绁虑。富贵倘不免，斯理久昭著。
和咏荆轲
作者：黄淳耀
朝代：明
体裁：古风

六国本蚩蚩，弱姬而为嬴。前锋指督亢，太子呼荆卿。雪泣视日影，戴头入咸京。金注岂再掷，不待彼客行。秦强资盗马，楚霸用绝缨。取士以度外，能屈四海英。忆昨燕市上，剑歌有雄声。狗屠与渐离，皆足托死生。拈掇苦不广，自致匕鬯惊。丹诚昧大计，轲亦负虚名。客中有此奇，寄在何门庭。早进黄金台，当值数十城。在燕非一昔，临发乃经营。岂惟剑术疏，好谋不好成。千秋博浪椎，一击非凡情。
和咏贫士七首·其一
作者：黄淳耀
朝代：明
体裁：古风

平生蹈孔孟，遇物心依依。孤灯倚空壁，思借寒女辉。力少意自多，如走不逐飞。盛夏赋行役，淩冬复来归。崎岖何所得，所得寒与饥。逝展丈夫雄，永释儿女悲。
和咏贫士七首·其七
作者：黄淳耀
朝代：明
体裁：古风

好游非蜀严，亦历四五州。出处云无心，颇与帘肆俦。灭釜燃孤炊，投钱酌清流。我生如百草，遑代春雨忧。客来仰屋梁，有咨多不酬。问我何苦心，居贫宜进修。
和咏贫士七首·其三
作者：黄淳耀
朝代：明
体裁：古风

孙登弹一弦，陶有无弦琴。宫商虽�嵼，千载流孤音。客有为余言，枉尺蕲直寻。轩渠聊对客，酒贵吾不斟。亭亭山上松，高节为众钦。孰云异语默，而不同此心。
和咏贫士七首·其二
作者：黄淳耀
朝代：明
体裁：古风

我兴旷古怀，不见羲与轩。章韨岂不好，未能易丘园。疲马愁路歧，破剑销炎烟。曷以抗老饥，道书读且研。南邻不厌余，讲德有微言。原宪蓬蒿人，谁谓赐也贤。
和咏贫士七首·其五
作者：黄淳耀
朝代：明
体裁：古风

坎坎伐檀者，乃在河之干。山榛有深思，退隐于伶官。吾道若拱璧，岂以贸盘餐。应知贤达人，亦迫饥与寒。清风洒空虚，永慕陋巷颜。猪肝累乡邑，去去之河关。
和咏贫士七首·其六
作者：黄淳耀
朝代：明
体裁：古风

落花坠茵席，其半随飞蓬。繄岂赋命殊，无心成化工。绛灌排贾生，何侯荐两龚。得失自在彼，屈伸将无同。默思塞翁旨，固穷有馀通。逃富岂情欤，执鞭未可从。
和咏贫士七首·其四
作者：黄淳耀
朝代：明
体裁：古风

朝得故人书，缄题日在娄。开缄釂十觞，天末遥献酬。杞国忧天倾，婺妇恤宗周。哀哉许泛辈，乃怀田舍忧。赤风荡中原，飞鸟亡其俦。倾筐谋一醉，已矣惭苟求。
和坡公岁暮三诗 其一 馈岁
作者：黄淳耀
朝代：明
体裁：古风

秋禾顷不登，糠覈忝为佐。村中需半菽，市上腾百货。风俗有往来，馈遗无小大。衮衮迫岁除，礼失安敢卧。叹世者贱儒，悯默惊独座。民穷如抽裂，官急甚舂磨。忧汝双手空，坐看佳节过。苏公在今日，乡风不忍和。
和坡公岁暮三诗 其三 守岁
作者：黄淳耀
朝代：明
体裁：古风

春风破残腊，溪壑惊龙蛇。有如胸中物，芒角不可遮。感此芳岁遒，健者夫如何。煦妪命儿童，我静汝勿哗。椒酒未尽倾，街鼓已三挝。微吟杜陵句，可怕暮景斜。勖哉今夕心，十年岂蹉跎。一笑问三彭，此语将无誇。
和坡公岁暮三诗 其二 别岁
作者：黄淳耀
朝代：明
体裁：古风

酒人方卜夜，顾景患其迟。鲁戈挽颓阳，西逝不可追。夙余肆娱弄，心情荡无涯。纷然忧患并，歘尔移岁时。揽镜瘦如鹤，遥羡鸡鹜肥。霜日到檐宇，搅我三春悲。悲来未能遣，岁复与我辞。念念不停住，能无催早衰。
和始作镇军参军经曲阿
作者：黄淳耀
朝代：明
体裁：古风

客行倦永久，晨夕无可书。此乡风土佳，宛尔吴会如。青蘘绕场圃，皂槲垂交衢。中藏十亩园，沟塍自通疏。主人种瓜者，银青莫肯纡。丁壮合二耜，儿童课三馀。我非贾大夫，思与季子居。冥飞学归鸿，乐游随鯈鱼。不知谁迫我，心迹乃尔拘。驱驱黄金台，愧尔南阳庐。
和岁暮和张常侍
作者：黄淳耀
朝代：明
体裁：古风

朔风鸣枯桑，寒冰合井泉。万物皆知时，夫我独何言。翳翳掩兰室，心思悁已繁。故人一来斯，音旨良未愆。问讯我无恙，单车度千山。笑指青镜中，携此白发还。暮景来飞腾，儒墨两徽缠。坐忘先师训，无闻送华年。逝水昧还期，菁华知暗迁。一觞且尽醉，醉醒两茫然。
和己酉岁九月九日
作者：黄淳耀
朝代：明
体裁：古风

晨风鴥北林，好音时一交。听之忽不乐，庭柯已秋凋。搔首望蓟邱，策马欲登高。终风捲虫沙，万里曀璇霄。沈叹自骚屑，斗酒蠲烦劳。酒半生清悲，焚我肠胃焦。遥遥知此心，独有五柳陶。浮名弃之去，千载同今朝。
和庚戌岁九月于西田穫早稻
作者：黄淳耀
朝代：明
体裁：古风

西郊青冥色，在此长林端。主人未梳头，先报竹平安。风吹雨裛时，客来但遥观。独行篱落中，细斩恶竹还。今年惊蛰早，笋萌破春寒。烹煎杂羹臛，馈饷周贫难。我来吟空庭，高兴不可干。横空一缟鹤，识此清癯颜。此君本萧萧，与世无相关。两袖清泠风，相对亦可叹。
和归田园居六首·其一
作者：黄淳耀
朝代：明
体裁：古风

家无环堵宫，所至思买山。何异俟河清，人寿期千年。安得如古人，采山复临渊。敬受十赉文，赉以北阪田。岩栖高百层，老屋馀三间。湖江流东西，竹木萦后前。中央置讲堂，文史浩如烟。歌风复蹈雅，乐死忘华颠。此意恐蹉蛇，飞光去闲闲。画饼不可食，诙谐聊复然。
和归田园居六首·其三
作者：黄淳耀
朝代：明
体裁：古风

菊潭有甘泉，饮者寿古稀。华阳有真境，游者憺忘归。安得乘飞轮，灵风卷行衣。选丽尽所惬，研神永无违。
和归田园居六首·其二
作者：黄淳耀
朝代：明
体裁：古风

枥马贪栈豆，至死困羁鞅。涸鱼纵老湫，岂复有还想。物性限通塞，哲人矢长往。逍遥漆园吏，简洁彭泽长。天全不求凿，性褊聊自广。脱略世教外，报我以卤莽。
和归田园居六首·其五
作者：黄淳耀
朝代：明
体裁：古风

天道夷且简，人情险而曲。乘云招松乔，高屋翘吾足。柴桑有深意，会者唯玉局。酣歌岂足恃，日月如转烛。冥灵忘春秋，朝菌限昏旭。
和归田园居六首·其六
作者：黄淳耀
朝代：明
体裁：古风

吴山如好女，姿态浮绮陌。往买二顷田，饮河心易适。梅开玉雪眩，枫落雾雨夕。五湖白浩浩，揽取入檐隙。花鸟吾友于，文赋尔仆役。野老课耕牧，家人勤纺绩。此意信悠哉，梦游果何益。
和归田园居六首·其四
作者：黄淳耀
朝代：明
体裁：古风

村氓不解事，妄意城市娱。岂知金闺彦，亦复怀村墟。超遥至人心，适我成安居。视世等尘露，视身同橛株。乐是蓬蒿间，中心常晏如。东邻牙筹多，西邻木石馀。雅俗更相诮，至竟皆空虚。尔有倘非有，吾无岂真无。
和形赠影
作者：黄淳耀
朝代：明
体裁：古风

海鲲能化鹏，麦有为蝶时。当其鹏与蝶，故吾岂恋之。如何我与尔，百年拘系兹。虽非胶漆坚，坐卧如有期。不见尔去我，尔又无留思。日月两跳丸，俯仰情悽洏。去去蹑紫庭，愆室恐受疑。屋漏如可葺，为我商一辞。
和影荅形
作者：黄淳耀
朝代：明
体裁：古风

一镜持照君，尽见君妍拙。馀镜复照我，镜镜皆肖绝。君我同镜华，等无可喜悦。念居历劫中，几聚还几别。君显我之明，君隐我之灭。终无至人术，水火不濡热。感此相因依，微分为君竭。木叶将斡壳，一视无优劣。
和拟古九首·其一
作者：黄淳耀
朝代：明
体裁：古风

严雪秀松柏，劲秋凋蒲柳。贞脆各有终，金石独坚久。郁郁复郁郁，起坐思亲友。出门无所见，入室斟吾酒。山川多白云，契阔两愧负。非无千黄金，不敌寸心厚。寸心岂云多，市道乃无有。
和拟古九首·其七
作者：黄淳耀
朝代：明
体裁：古风

华月漾闺景，丝管含清和。美人如飞鸾，楚舞能吴歌。歌竟兰膏灭，永夜欢情多。嘤嘤巧言鸟，荣荣朱槿华。华落鸟飞去，歈艳其如何。
和拟古九首·其三
作者：黄淳耀
朝代：明
体裁：古风

亭亭采桑女，清光映城隅。罗衣形纤手，皎若春荑舒。芳风何飘飘，薄暮归重庐。行子皆叹息，愿言与之居。空帘隔星汉，白露委蘼芜。渊意不可道，蹇修定何如。
和拟古九首·其九
作者：黄淳耀
朝代：明
体裁：古风

崇兰有遗芳，幽谷行采采。斯须落鲍肆，坐觉清芬改。脂车适昆邱，舣舟济沧海。日短道路长，况复堪久待。洁清存灵神，矢之以靡悔。
和拟古九首·其二
作者：黄淳耀
朝代：明
体裁：古风

朝见东日升，暮见西日终。咄哉宴安毒，怀之剧兵戎。大禹惜寸阴，卓为天下雄。千秋长沙孙，荣木悲劲风。往古去不极，来今浩无穷。讵忍学草木，悠悠时序中。
和拟古九首·其五
作者：黄淳耀
朝代：明
体裁：古风

秦王索赵璧，举国莫能完。相如睨殿柱，猛气冲危冠。归逢廉将军，煦妪有好颜。两虎不私斗，丸泥封函关。奄奄曹李徒，竟死持两端。如彼千岁狐，伏匿辞抨弹。道远识良骥，鸟多知孤鸾。恻怆无衣子，谁为共岁寒。
和拟古九首·其八
作者：黄淳耀
朝代：明
体裁：古风

万物互胶轕，至人独天游。太仓含稊米，稊米含九州。心栖无何乡，风定水自流。纤尘点灵台，蔽翳同山邱。堂奥开西竺，合辙推庄周。斯言有妙理，当以寂寞求。
和拟古九首·其六
作者：黄淳耀
朝代：明
体裁：古风

弱年见承平，自谓长如兹。一从更事来，世已非前时。雕虎横井陉，黄流混渑淄。仗剑出门去，行行复狐疑。路逢季主俦，问彼龟筴辞。龟筴不我告，黾勉自研思。仁义心所安，皇天吾不欺。泻水置平地，东西任所之。抚琴操猗兰，乱之以佹诗。
和拟古九首·其四
作者：黄淳耀
朝代：明
体裁：古风

步上姑胥台，悲风来大荒。古坟何嶕峣，下有黄金堂。宝衣化寒灰，月露浩茫茫。前朝割据时，复作繁华场。侯王及厮役，聚敛归北邙。感此拔剑舞，青山为低昂。秉烛方视夜，歘忽明东方。我非好名人，亦起羊公伤。
和时运
作者：黄淳耀
朝代：明
体裁：四言诗

翩翩同人，蔼蔼芳朝。非驾非舟，即彼近郊。新蓱泛沚，温煦凝宵。一雨如丝，溪卉皆苗。悠悠方塘，我缨既濯。膴膴清圳，载游载瞩。时节来斯，怅如未足。寓目成赏，式陶且乐。昔经鲁邦，吟咏清沂。古人邈矣，浩叹遄归。茝香在怀，独弦是挥。岂有荣名，投竿以追。班荆荫松，指曰吾庐。雉雊登垄，鸥行炯如。弟子撰杖，先生提壶。物我欣欣，一欢在余。
和杂诗十一首·其一
作者：黄淳耀
朝代：明
体裁：古风

劫风吹南山，化作海底尘。四大互腾转，忽然有我身。狂驰百年中，扰扰分怨亲。岂知冰炭怀，静与虚空邻。有生会归尽，有夜会向晨。星灯两翳幻，吾将问化人。
和杂诗十一首·其七
作者：黄淳耀
朝代：明
体裁：古风

正风何冲融，楚骚浅以迫。元封逮建安，祖述递阡陌。波澜涨庾鲍，酋帅雄甫白。崎岖文章境，坐使堂奥窄。吾观道与文，不啻分主客。永言思无邪，性情有真宅。
和杂诗十一首·其三
作者：黄淳耀
朝代：明
体裁：古风

细物有蚍蜉，撼树不自量。下士笑大道，如路拟诸房。翼然望觚棱，何者为中央。河汾称释迦，龙门纪伯阳。信美未探本，多歧误羊肠。
和杂诗十一首·其九
作者：黄淳耀
朝代：明
体裁：古风

昨预曲江游，龙楼拜玄端。有诏推史才，惭愧丘明迁。贞女耻自衒，硁硁已华颠。我岂利齿哉，名可啖而餐。东方隐金门，庞蕴空世缘。季孟参处之，志在渊明篇。
和杂诗十一首·其二
作者：黄淳耀
朝代：明
体裁：古风

精卫何其愚，填海欲成岭。夸父持杖走，猛气逐日景。彼为不可成，至竟同灰冷。余持一寸胶，澄彼江汉永。郁仪抉阳乌，萤尾灭无影。儒门诚淡泊，分道贵同骋。身中草贼败，信矣烟尘静。
和杂诗十一首·其五
作者：黄淳耀
朝代：明
体裁：古风

拔剑登高台，旷望悲楚豫。谁为虎传翼，喂肉使腾翥。厚下有长策，兵食急可去。如何截足趾，而为适屦虑。维水载覆舟，民情两相如。奔鲸挟骇浪，跌荡安得住。平生湖海客，高卧恐无处。栋折将压人，国侨能无惧。
和杂诗十一首·其八
作者：黄淳耀
朝代：明
体裁：古风

汉儒于六经，寝食犹农桑。千百存什一，�驳米与糠。后人恣拣汰，适道资赢粮。回斡侔云汉，条通俪阴阳。我耕君食之，此意勤可伤。侧闻斲轮言，冥会神无方。林中日观易，如举瑶池觞。
和杂诗十一首·其六
作者：黄淳耀
朝代：明
体裁：古风

丑者自云妍，言丑辄不喜。抚镜百丑呈，何与言者事。刀蜜不可尝，谏果有深意。古来苦硬人，我独不相值。飞光转檐宇，流暮何其驶。四十嗟无闻，百念都弃置。
和杂诗十一首·其十
作者：黄淳耀
朝代：明
体裁：古风

高人夏仲御，木石隐会稽。儿抚贾太尉，拂衣归苍崖。阮公称旷达，奇志寓咏怀。竟造九锡文，此秽天可弥。君子终日行，不使辎重离。应龙潜玄关，曷识剪与羁。窢乎飘风旋，不消还不亏。
和杂诗十一首·其十一
作者：黄淳耀
朝代：明
体裁：古风

铄石始南薰，折绵始微凉。秋鸿随阳来，春燕定巢梁。哲人见未形，如矢来无乡。风诗戒绸缪，周易谨履霜。此意久欲吐，复恐吾言长。
和杂诗十一首·其四
作者：黄淳耀
朝代：明
体裁：古风

夸者争荣名，几人能至老。孔翠伤其尾，明膏不自保。中台星未坼，金谷酒将燥。此时褰裳去，岂非见几早。咄哉彼蜣螂，丸粪死犹抱。相牵入祸门，叹息复何道。
和止酒
作者：黄淳耀
朝代：明
体裁：古风

昔和岐亭诗，见杀即劝止。欲将不见闻，摄入见闻里。迩来纵鸾刀，老饕何氏子。譬彼刚制酒，触酒复欢喜。默思丧乱来，冤魂呼不起。糟猪恣咀嚼，舂磨无天理。是生皆恶死，何分物与己。巳物既不分，微命亦同矣。断杀有顿渐，悲力无涯涘。从嘲儒入墨，杀牛逊礿祀。
和游斜川
作者：黄淳耀
朝代：明
体裁：古风

山行无前期，佳处辄小休。爱此岩壑名，慰我寂寞游。沿缘一水曲，目运心自流。洄洑类修蛇，呀呷如惊鸥。寻源忽而止，惆怅复经邱。邱中戴胜鸣，关关互相俦。农歌隔田水，此唱疑彼酬。丈人吾师乎，知有秦汉不。枕流虽未能，乐水且忘忧。顾惭濠濮趣，天机犹外求。
和癸卯十二月中作与从弟敬远
作者：黄淳耀
朝代：明
体裁：古风

毛义非通人，意与当世绝。抚兹劬劳愿，衡门未能闭。寄食漂母餐，养高袁安雪。进退欲如何，终然抱孤洁。今朝讲肆开，俎豆为尔设。跹跹媚学子，游戏亦可悦。所愿遵周行，前修有芳烈。既撷三春华，仍存贯霜节。吾衰甚矣夫，丘园将牧拙。不见同人爻，语默本无别。
和癸卯岁始春怀古田舍二首·其一
作者：黄淳耀
朝代：明
体裁：古风

在昔闻桃源，渔人一来践。蹑寻久未得，怆恨岂能免。番番市南翁，迹迩心自缅。力穑同齐民，传家师上善。手植千树花，春至令人远。我行流水上，心荡不知返。游侣亦相忘，缘源弄清浅。
和癸卯岁始春怀古田舍二首·其二
作者：黄淳耀
朝代：明
体裁：古风

旧谷满场圃，知子良非贫。糟床注春醪，酬汝四体勤。开轩一笑粲，莫适为主人。荈芽花乳香，鲙缕银丝新。咄嗟行酒炙，童仆皆欣欣。中原有格斗，行子劳问津。不能济时代，甘与农圃邻。逝辞谢景夷，来就刘遗民。
和示周掾祖谢
作者：黄淳耀
朝代：明
体裁：古风

此邦本尚武，弦诵亦可欣。投戈拜宣圣，感彼歌风人。我来访遗黎，兵烽岁相因。胶黉隔荆杞，狐兔竞来臻。豪圣两歇绝，英图竟无闻。延颈待贼刃，拜跪良已勤。吾闻古黔夫，牧守祭四邻。淮海未云晏，浩叹黄河滨。
和神释
作者：黄淳耀
朝代：明
体裁：古风

我在天地间，肖貌则斯著。刀亡利可灭，我独无新故。譬造土偶者，泥水相依附。泥溃复归土，曾闻昔人语。今我与二子，假合为同处。我动尔岂知，尔行我仍住。生灭一曙间，那复由气数。多君束缚我，遣作闲家具。冰炭成哀乐，波澜生毁誉。如今弃不将，不待将不去。猛虎在山林，独往无怖惧。至人如孩提，不学兼不虑。
和移居二首·其一
作者：黄淳耀
朝代：明
体裁：古风

我营蜗牛庐，君乃推大宅。暑借竹柏阴，寒庇风雨夕。一从懒惰来，事事避形役。不能理墙屋，幸许均茵席。身非漆园吏，蘧庐如夙昔。来此诚偶尔，去彼非荡析。
和移居二首·其二
作者：黄淳耀
朝代：明
体裁：古风

邻翁天机深，不读书与诗。我为道今古，耳学颇有之。日出长营营，日入无所思。青青舍北松，识彼年少时。见人无揖让，亲疏并如兹。祝尔勿入城，恐遭童子欺。
和荅庞参军
作者：黄淳耀
朝代：明
体裁：四言诗

养真衡茅，我读我书。瑶珠玉璇，斐然清娱。岂无雅曲，骇彼爰居。子非侯芭，载酒我庐。子有群从，维席之珍。穆穆醇酒，不可疏亲。草木同臭，矧伊哲人。一室邈然，天涯比邻。嘉运遘会，抚情孜孜。天阍既开，将子谒之。策尔名骥，陈我佹诗。嗟老羞卑，亦匪我思。缓子旬日，终当离分。子遄行矣，谢戚招欣。屹屹燕台，亭亭吴云。岂必风翮，嘉声遥闻。八音绸缪，黄钟独鸣。枭卢先得，陋彼撩零。祈祈国胄，集于上京。鹊起争高，龙盘靡宁。陶陶朱夏，飒来雄风。六翮既齐，在盈宜冲。抗手一揖，鼓琴三终。爰赠爰处，各敬乃躬。
和荅庞参军
作者：黄淳耀
朝代：明
体裁：古风

宜阳蛮蜑国，颇习中州言。苍山拥县城，隐几如丘园。闲咀马槟榔，静咏舂陵篇。喧喧铜鼓中，琴歌独悠然。我欲往从之，奋飞无阶缘。伫闻嘉政声，愤懑当一宣。我家老涪翁，清风满江山。将子留妙染，馀事垂千年。
和读山海经·其一
作者：黄淳耀
朝代：明
体裁：古风

今日昼景清，雨翻蕉叶疏。真气一回薄，虚白生我庐。缅怀千载人，㖟记得奇书。中苞仙五品，傍载鬼一车。华阳有高隐，灵笔动记疏。开帙再三叹，我岂火宅俱。愿学张激子，闯然遇山图。慧业有先后，精诚或相如。
和读山海经·其七
作者：黄淳耀
朝代：明
体裁：古风

阿映初得道，百鬼来太阴。周鲂严白虎，捕诘纷如林。人马忽惊散，空中有佳音。火铃是何物，旌此勤苦心。
和读山海经·其三
作者：黄淳耀
朝代：明
体裁：古风

我闻兴宁中，龙书满山邱。许君及杨羲，灵气相与俦。真经有渊源，此书导其流。逝追长史辙，改字为远游。
和读山海经·其九
作者：黄淳耀
朝代：明
体裁：古风

天地昔崩分，英雄竞驰走。秦项与曹刘，百战争胜负。下视山泽臞，渺然亦何有。岂知宾四明，坐落此曹后。
和读山海经·其二
作者：黄淳耀
朝代：明
体裁：古风

隐居高蹈士，长揖宾龙颜。灵风结遐想，驻彼无穷年。千秋征虏亭，不远句曲山。吾欲剧醪醴，谁当餐至言。
和读山海经·其五
作者：黄淳耀
朝代：明
体裁：古风

短世积悲愁，愆房生爱怜。舟车载人罪，送入罗酆山。高真发慷喟，嚾嚾有苦言。世智等蜉蝣，不思龟鹤年。
和读山海经·其八
作者：黄淳耀
朝代：明
体裁：古风

荆棘满人世，中藏火枣长。剪棘出火枣，啖之亦寻常。鸾音唱作曲，凤脑剖为粮。来去若飞鸟，游戏天中央。
和读山海经·其六
作者：黄淳耀
朝代：明
体裁：古风

吾家子阳翁，服饵兼草木。颓龄九十馀，忍死卧空谷。朝剥桃皮食，暮赴黄水浴。丹成入霞门，玉晨光照烛。
和读山海经·其十
作者：黄淳耀
朝代：明
体裁：古风

琅花非一叶，丹垆满山海。散形入空虚，无在无不在。十试一不过，退落俄成悔。风火诚可惜，日月不相待。
和读山海经·其十一
作者：黄淳耀
朝代：明
体裁：古风

仙释本一机，如月在摽指。因烦而领无，此事出生死。内欲存中黄，外不遗践履。三官倘钩考，虚皇信可恃。
和读山海经·其十三
作者：黄淳耀
朝代：明
体裁：古风

浮世真肉人，前身忝仙才。清都有朋旧，联袂望我来。歧涂与素丝，举目堪疑猜。过此少味矣，我生岂徒哉。
和读山海经·其十二
作者：黄淳耀
朝代：明
体裁：古风

青乌本凡材，朱豚实贱士。直以辛勤故，飙轮为之止。高人体萧萧，视彼奴隶尔。有心如右英，得不许斧子。
和读山海经·其四
作者：黄淳耀
朝代：明
体裁：古风

仙人紫清妃，偶景匹阴阳。假合夫妇名，二曜同久长。凡夫想搔背，终不见神光。咄哉张陵术，误人赤与黄。
和赠羊长史
作者：黄淳耀
朝代：明
体裁：古风

七雄昔横骛，君臣相诈虞。明明望诸君，丹青照遗书。金台久摧塌，邱陇存旧都。孰云土一抔，峻巀不可踰。我来观国光，艰难抚皇舆。寤思明义存，寐与精诚俱。南辕过良乡，拔剑心踌躇。骑劫今在军，岩疆定何如。乾坤日萧索，江海多榛芜。问谁列周行，翕习乃多娱。壮士方虎步，庙谟慎勿疏。西当封崤函，南请惩荆舒。
和辛丑岁七月赴假还江陵夜行涂中口号
作者：黄淳耀
朝代：明
体裁：古风

岁暮多烈风，同云复冥冥。邅回百里间，亦似千里情。忆我寒梅花，兹晨笑柴荆。喧啾下鸟雀，剥啄来友生。岂知孤篷下，一笑双眼明。决决文凘流，遥遥岩岫平。舟重既晨发，路迷且宵征。所欣丰岁祥，农鳸可以耕。兼悲冻死骨，不见蔓草萦。一觞酬袁安，愧尔千秋名。
和还旧居
作者：黄淳耀
朝代：明
体裁：古风

俶装已伤离，望门反愁归。我生如波澜，流坎皆可悲。潜身学闭关，卷舌谢百非。玩思天地心，编刬古所遗。真交二三子，相见语依依。谭谐未及终，急景已相催。万境如檐花，当盛便有衰。童子勿弄影，忧乐付一挥。
和连雨独饮
作者：黄淳耀
朝代：明
体裁：古风

影与我为双，无解此㷀然。孤斟劝我影，终胜监史间。缸花艳深杯，起舞聊偏仙。欣戚两何为，我上不有天。天岂让一夫，久处安排先。乘流且安行，遇坎当徐还。庶几风波中，养此草木年。不见桃李花，去去无多言。
和酬刘柴桑
作者：黄淳耀
朝代：明
体裁：古风

芝菌含云气，不屑生道周。紫兰本孤芳，抽茎待素秋。独有大宛麻，扶疏绕西畴。八谷性虽良，能复胜此不。服食嗤子房，赤松岂堪游。
和饮酒二十首·其一
作者：黄淳耀
朝代：明
体裁：古风

我生劳造化，如器陶埏之。一入圆方间，永离胚浑时。纵心观虞唐，履运伤今兹。忧乐两纠缠，孤胸积群疑。沃以一樽酒，形影相携持。
和饮酒二十首·其七
作者：黄淳耀
朝代：明
体裁：古风

挂书在牛角，仰面思豪英。虎争一鸿沟，割弃父子情。舜禹安在哉，所持夺与倾。萧条二千年，不见岐阳鸣。痛饮呼竖子，斯人岂狂生。
和饮酒二十首·其三
作者：黄淳耀
朝代：明
体裁：古风

钟期不常有，我自得我情。营道亦干禄，入世仍逃名。荡荡宋华子，莫知鲁儒生。如醉被雷烧，此骨不受惊。清狂幸如初，�嵼将何成。
和饮酒二十首·其九
作者：黄淳耀
朝代：明
体裁：古风

吴趋百货集，日中市门开。轻重各相得，龟贝俱满怀。一夫怀尺璧，坚卧与时乖。问子何高尚，又复非岩栖。什袭诚已勤，不如荐涂泥。荅言万乘宝，贵与连城谐。捉裾使尔观，我宁怀宝迷。一市更俳笑，拂衣我将回。
和饮酒二十首·其二
作者：黄淳耀
朝代：明
体裁：古风

平生麋鹿姿，结爱林与山。误怀济物心，汨没俗中言。一经如法律，亭疑三十年。彼哉曲学生，功名已流传。
和饮酒二十首·其二十
作者：黄淳耀
朝代：明
体裁：古风

我爱陶夫子，逸气含清真。遗民耦柴桑，默语如饮醇。有时荷锄归，悦喜良苗新。薄醉便忘天，急觞欲椎秦。后此李商仙，胸中亦无尘。王侯轻蝉翼，纪叟独殷勤。以吾学二子，颇觉风期亲。有如桃花源，渔子能问津。倾壶就钓碣，漉酒裁疏巾。安用圣人为，臣今中圣人。
和饮酒二十首·其五
作者：黄淳耀
朝代：明
体裁：古风

朝光入山楼，栖鸟已惊喧。揽裘曝新阳，暖气无颇偏。仰视天宇清，得我檐前山。山中出岫云，变灭何时还。我心正惆怅，默与风铃言。
和饮酒二十首·其八
作者：黄淳耀
朝代：明
体裁：古风

白雪艳清冬，流风送馀姿。梅花独先觉，蓓蕾动高枝。巡檐一笑粲，所得乃经奇。草木有雕镌，我心无思为。一悟众妙门，嚗然脱絷羁。
和饮酒二十首·其六
作者：黄淳耀
朝代：明
体裁：古风

聋明而瞽聪，尚存一者是。是非两变易，乃复成誉毁。深居观物态，至竟尔为尔。蚊眉栖蟭螟，厕床幻锦绮。
和饮酒二十首·其十
作者：黄淳耀
朝代：明
体裁：古风

北山颇孱颜，陟自城之隅。风急毛发寒，四顾多荒涂。一笑语山英，我至尔勿驱。逝汲清冷泉，浣此忧患馀。高栖斯可约，岂必神丽居。
和饮酒二十首·其十一
作者：黄淳耀
朝代：明
体裁：古风

战伐扬兵尘，饥荒殣行道。怀哉漆室忧，发白岂待老。酌此三雅杯，如雨洒枯槁。枯多雨未足，一溉色亦好。丹砂何时成，天地秘鸿宝。置我尘壒间，商歌望八表。
和饮酒二十首·其十七
作者：黄淳耀
朝代：明
体裁：古风

至乐走马猎，好之能发风。君看日月耀，自在金庭中。圣人守中规，塞极乃得通。所以苦县言，天道犹张弓。
和饮酒二十首·其十三
作者：黄淳耀
朝代：明
体裁：古风

醉乡无町畦，我亦践斯境。陶令终日醉，次公终日醒。醒醉尽称狂，醉者得要领。生年钝如槌，觞至便脱颖。犹嫌醉乡人，身后名炳炳。
和饮酒二十首·其十九
作者：黄淳耀
朝代：明
体裁：古风

我友两三人，夭枉皆未仕。覃思颇追古，苦节洵求已。彼贻君房言，我怀贡公耻。何知弹指间，相率赴蒿里。使我为涂人，学问失纲纪。老骥疲欲休，脩畛浩无止。俯仰百虑煎，耿耿或可恃。
和饮酒二十首·其十二
作者：黄淳耀
朝代：明
体裁：古风

万马脱辔头，岂有独立时。举世尚鞶帨，我亦绣其辞。顾念古人心，将无不在兹。微言较分寸，中蕴邱山疑。长啸上东门，恐为时俗欺。安得盖世雄，障江使东之。
和饮酒二十首·其十五
作者：黄淳耀
朝代：明
体裁：古风

逾壮添一丁，酒徒饮我宅。醉歌尚盈耳，殇去杳无迹。古来大圣人，乃衍螽斯百。岂无襄陵邓，亦有香山白。此理茫昧然，而我何叹惜。
和饮酒二十首·其十八
作者：黄淳耀
朝代：明
体裁：古风

少小味义根，探珠云可得。岁月难把玩，冉冉向不惑。坠绪既微茫，贤关屡开塞。一室且芜秽，况乃活邦国。逝将耕守田，稼穑在玄默。
和饮酒二十首·其十六
作者：黄淳耀
朝代：明
体裁：古风

我有小弱弟，授以田何经。经史略上口，羽毛新欲成。与作百里别，每叹寒暑更。嗟我贫负米，嗟汝勤趋庭。祝汝勿学我，赤霄奋雄鸣。孤云飞寒原，鹡鸰有深情。
和饮酒二十首·其十四
作者：黄淳耀
朝代：明
体裁：古风

我从疁水来，新知喜我至。我从琴川归，故友邀我醉。新故两相于，何独安即次。本追河汾游，不慕主父贵。至言如醥醪，咽之有隽味。
和饮酒二十首·其四
作者：黄淳耀
朝代：明
体裁：古风

飞鸟衔我发，是夕亦梦飞。飞飞遭金丸，翼塌心中悲。车前有役夫，梦醒心依依。忆为南面王，悔使魂魄归。梦觉两相羡，更迭为盛衰。未辨觉非梦，饮矣休猗违。
和龚仲和登高原韵二首·其一
作者：黄淳耀
朝代：明
体裁：七言律诗

征帆十里挂澄湖，摇拽斜阳远欲无。骞去长空随鹳鹤，浴来同伴问鸥凫。不嫌日蔽交阴重，偏爱台虚趁客孤。回首登高馀兴续，那知前路已荒芜。
和龚仲和登高原韵二首·其二
作者：黄淳耀
朝代：明
体裁：七言律诗

生涯渔钓满江湖，千古升沉事有无。何限溪山群覆鹿，不妨天地任归凫。台高独向苍茫立，目极空涵意象孤。落木洞庭波澈底，萧萧汀畔尽荒芜。
和龚俭化寄怀原韵二首·其一
作者：黄淳耀
朝代：明
体裁：七言律诗

午夜荧荧对影寒，客心展转思多端。甘抛松桂周旋久，自识风霜阅历难。蜗壳壁枯殊失笑，羊肠路转且为安。忽来岭上梅花信，惊起挑灯仔细看。
和龚俭化寄怀原韵二首·其二
作者：黄淳耀
朝代：明
体裁：七言律诗

归欤欲赋托空言，生计羝羊困触藩。滫瀡未能怡白发，泉台无计慰黄昏。鸡鸣似欲回残梦，柝击频教乱旅魂。若问羁愁何处剧，夕阳影里望江村。
咏史二十四首·其一
作者：黄淳耀
朝代：明
体裁：古风

鸾鷟常特栖，騕袅辞服箱。古来俊杰人，不在亡主堂。六国昔崩分，岂无贤与良。青蝇飞竿旌，谗妾踞瑶房。屈原既放逐，楚事以俇攘。信陵见猜疑，蛙黾游大梁。悠悠狡童心，仁义愁我肠。逝言空国都，啖食恣虎狼。往车有折轴，后驾宜周防。愿回目睫智，一为辨圆方。
咏史二十四首·其七
作者：黄淳耀
朝代：明
体裁：古风

皇汉传八叶，殃源始椒房。五侯连甲宅，旌节夜有光。大角缠逆气，三辰失天纲。便便文墨士，桀犬攻中央。势重贤为佞，权移阴胁阳。史臣谨灾异，可以告明王。
咏史二十四首·其三
作者：黄淳耀
朝代：明
体裁：古风

瓦注自然巧，金注自然昏。注者岂有异，外重亡其存。智略逢世资，利欲汨本原。贫贱生富贵，富贵入祸门。君子远凶德，小人惑谄言。不见楚春申，晚节困李园。
咏史二十四首·其九
作者：黄淳耀
朝代：明
体裁：古风

季子过洛阳，买臣还会稽。当时路人心，尽如嫂与妻。势利散淳源，阴权生祸梯。达心谅先见，寡识至今迷。上蔡犬可牵，牵之若龙骊。华亭鹤可听，听之若天鸡。
咏史二十四首·其二
作者：黄淳耀
朝代：明
体裁：古风

至治合柔德，大渊何油油。吾观五千言，精意良可求。孝文尚清净，我人以和休。绂冕事上帝，几杖怀诸侯。轻税道则貉，偃兵世如周。云门虽未作，函夏憺忘忧。谁欤用赵张，网密仍吞舟。
咏史二十四首·其二十
作者：黄淳耀
朝代：明
体裁：古风

神龙非腾蛇，伸屈繇我身。天飞苟无时，旷世藏其鳞。庞公生汉季，道与唐虞邻。堂堂刘荆州，可望不可亲。朅来床下客，乃是隆中人。叹息三分画，而后知其因。
咏史二十四首·其二十一
作者：黄淳耀
朝代：明
体裁：古风

五马既南渡，乱流何滂滂。离石方虓阚，邺都复猘狂。苻开关陜境，李割庸蜀疆。鱼羊歌慕容，五将谶老羌。时来互骧首，运去争履肠。南北断如砺，漂流逮隋唐。彼以无道得，宜以无道亡。生灵独何罪，天问莫能详。
咏史二十四首·其二十三
作者：黄淳耀
朝代：明
体裁：古风

槐柳罗甲第，松柏荫丘园。丘园长寂寂，飞盖自过门。朝游子威宅，暮入圣卿里。结托要路津，自谓长如此。繁华如激箭，祸患无停波。衣裾一轻撇，悔来当奈何。始信蒋诩径，求羊可以过。
咏史二十四首·其二十二
作者：黄淳耀
朝代：明
体裁：古风

苇籥本伊耆，玉尺传周镐。化与阴阳流，乐由和平造。郑女若飞鸾，秦宫象蓬岛。此时闻正声，觉淡不觉好。宝常师古雅，妙达逞妍巧。同奏杨广前，何人蒙绝倒。
咏史二十四首·其二十四
作者：黄淳耀
朝代：明
体裁：古风

越王战笠泽，两翼分精兵。还忆会稽时，此曹多未生。丁年怀大辱，白首定雄名。蚩蚩燕太子，剋期遣荆卿。
咏史二十四首·其五
作者：黄淳耀
朝代：明
体裁：古风

白起善合变，首身乃分离。蒙氏制险塞，骨肉遭参夷。李斯非先王，门诛矺其尸。王剪灭六国，三世祸随之。此人徇功名，快意无不为。斫斩恬饴蜜，头颅积邱坻。谓天如覆奁，天道竟有知。宣尼戒馀殃，曲逆悔六奇。明明周与召，秉德千载师。
咏史二十四首·其八
作者：黄淳耀
朝代：明
体裁：古风

燕昭昔下士，乐毅何贤哉。云龙歘然合，岂必骏骨媒。一说连五国，长驱尽东来。残兵哭济西，青社遂成灰。战伐天未厌，仁义我所裁。明王忽不御，贝锦入宁台。鸱夷待国士，駃騠赐庸才。再拜黄鹄举，遗书使人哀。
咏史二十四首·其六
作者：黄淳耀
朝代：明
体裁：古风

章邯将乌合，禽灭数诸侯。蹉跎竟失计，刎首于废邱。泣河不溢水，负薪无完裘。韩白谅不支，斯人复奚尤。不见阳和至，苍鹰自化鸠。
咏史二十四首·其十
作者：黄淳耀
朝代：明
体裁：古风

建光失神阿，貂珰遂盘据。根株入紫房，日夜兴党锢。慷慨二三公，奋髯欲收捕。虹蜺扬其晖，牢狱竟填聚。殄瘁忧邦国，烽烟逼王辂。小人亦剥庐，曝骨纷无数。清议死不泯，剧贼尚瞻顾。浸浔娱九锡，未敢移汉祚。至今襄城野，突兀李膺墓。愤景入空苍，萧萧杀狐兔。
咏史二十四首·其十一
作者：黄淳耀
朝代：明
体裁：古风

淮阴万少年，王孙独鹊起。贪狼绊京索，批亢无坚垒。燕赵既探囊，三齐复折箠。假王化为真，昼绣荣闾里。煦妪命亭长，为德何当尔。再拜谢君王，小人诚自耻。岂知平生言，怲怲犹在耳。穷鸟空入怀，竟负钟离子。明朝走狗烹，公亦随亡矣。咄咄鲁朱家，匹夫犹隐死。
咏史二十四首·其十七
作者：黄淳耀
朝代：明
体裁：古风

高冈至神凤，此迹旷千年。明穆岂不会，要非彼所贤。伯鸾初处室，耕织咏遗编。容裔来上京，超遥观八埏。道消谢尼父，心结求鲁连。避地固知几，赁舂亦中权。五噫满天地，散入皋亭烟。
咏史二十四首·其十三
作者：黄淳耀
朝代：明
体裁：古风

威兽未入汉，郅支方挽强。子公仗剑怒，一战殪其王。捷书才视草，劾奏已成章。大臣衡与显，摇笔侍岩廊。臂诎妨射虎，声颓坐贪狼。何人泣李广，永毒壮士肠。
咏史二十四首·其十九
作者：黄淳耀
朝代：明
体裁：古风

陶公经世士，拥怀在田畴。如彼江湖滨，频代济者愁。人无访诸葛，我亦傲檀侯。寄此醉醒间，以听时运流。如何啖名子，捷径横山邱。
咏史二十四首·其十二
作者：黄淳耀
朝代：明
体裁：古风

阏与帐下卒，泜水贲军将。立谈献奇策，决胜良足尚。外黄一小儿，燕壁一厮养。全君与活国，杰立万夫上。相马遗玄黄，相士收倜傥。十步有芳草，斯言岂云妄。
咏史二十四首·其十五
作者：黄淳耀
朝代：明
体裁：古风

猛虎践机牙，刲屠在鸾刀。须臾决蹯去，百夫不敢要。伯慎固名士，义真亦人豪。持节临中州，奋剑清黄妖。仲颖小竖子，杀之如燎毛。时来生犹豫，事往空郁陶。一变万岁坞，再变当涂高。
咏史二十四首·其十八
作者：黄淳耀
朝代：明
体裁：古风

云屋艳神仙，垂罗隔烟雾。玉阶夭桃花，无情亦见妒。婉彼管与赵，故年将薄姬。逝存贯霜心，耻斗朝日姿。双飞既连娟，独立犹低垂。珠玉语尘沙，馀光莫照之。君前咥咥笑，此笑甚于悲。蒙恩相顾问，贵贱随声移。感此一寸心，为诵王睢诗。后世逞淫昏，燕燕吁堪危。
咏史二十四首·其十六
作者：黄淳耀
朝代：明
体裁：古风

饰媵为嫁女，饰椟为卖珠。女弃珠亦投，我贱彼反须。邹生述神怪，本与仁义俱。王侯骇谈端，拥彗争先趋。古道委榛莽，淫词滥笙竽。遂令燕齐士，拭舌谈怪迂。鲍鱼腥沙邱，巫蛊乱鼎湖。哀哉一言失，胪传多贱儒。
咏史二十四首·其十四
作者：黄淳耀
朝代：明
体裁：古风

吾观哀平间，二士心相于。一士耽荒宴，一士敦诗书。一士醉投辖，一士贫掩庐。若云任运妙，一士良恢疏。若云立德善，一士守其初。宁知天下乱，性命咸崎岖。虎咥不择人，鹬饥不择鱼。方信古人言，乱邦难可居。
咏史二十四首·其四
作者：黄淳耀
朝代：明
体裁：古风

泛水据帝图，功高意已怠。患此争功人，而难尽菹醢。草草叔孙生，弥缝杂鄙猥。遂令鞅斯毒，流漫亘千载。汉在井田亡，汉亡族诛在。卓哉鲁两生，抱经窜山海。
哀赵郡
作者：黄淳耀
朝代：明
体裁：乐府曲辞

兖州刺史即日发，领军意气何轻忽。珠帘美女聊相绐，入宫仍似握槊时。数行诏下谁相雪，昔何宿留今何决。馀珍肯受生者惭，死者无声独流血。华林园，良有以，死见先王诚已矣。冤魂莫恨刘桃枝，请问西华门外水。
哭侯生文中十首·其一
作者：黄淳耀
朝代：明
体裁：七言绝句

吴苑别来花萼背，章门望处白云屯。可怜乡党凄其日，正是天涯语笑辰。
哭侯生文中十首·其七
作者：黄淳耀
朝代：明
体裁：七言绝句

偶呼君字作文中，天比河汾尚不同。再得十年仍是夭，元经或可耀无穷。
哭侯生文中十首·其三
作者：黄淳耀
朝代：明
体裁：七言绝句

夜阑灯烬落虚堂，细雨疏花引话长。半醉起为鸲鹆舞，灯阴鬼伯笑人忙。
哭侯生文中十首·其九
作者：黄淳耀
朝代：明
体裁：七言绝句

一昨秋风病未苏，汝曾忧我幸无它。比来哭汝添心疾，不见人忧可奈何。
哭侯生文中十首·其二
作者：黄淳耀
朝代：明
体裁：七言绝句

箕尾妖氛累月缠，北来千里断人烟。多君清夜看乾象，只在玄冬属纩前。
哭侯生文中十首·其五
作者：黄淳耀
朝代：明
体裁：七言绝句

友生伏地尽悲啼，兰艾凋枯等作泥。书策自留儿子读，铭旌却付老人题。
哭侯生文中十首·其八
作者：黄淳耀
朝代：明
体裁：七言绝句

詹尹拂龟曾再卜，令威化鹤已频游。刀亡利灭成何语，火续灯燋各自谋。
哭侯生文中十首·其六
作者：黄淳耀
朝代：明
体裁：七言绝句

书签药盎不曾閒，澹泊儒门合斩关。万死得来终有用，六尘飞处坐如山。
哭侯生文中十首·其十
作者：黄淳耀
朝代：明
体裁：七言绝句

遮须未必生曹植，蓬岛应难舍戴洋。欲赋招魂无准则，乐和终竟在何方。
哭侯生文中十首·其四
作者：黄淳耀
朝代：明
体裁：七言绝句

待汝如炊五斗黍，逢人那得一刀圭。却想冥途夔魍魉，闻君秘咒等闻雷。
哭程孟阳先生次金尔宗韵·其一
作者：黄淳耀
朝代：明
体裁：七言律诗

生死茫茫总别离，鱼书才到讣音随。凋零耆旧今方尽，谈话风流转合思。嬴博祗将魂气接，枌榆先与首丘期。大招何事偏称宋，唐景由来怅所师。
哭程孟阳先生次金尔宗韵·其二
作者：黄淳耀
朝代：明
体裁：七言律诗

西州陈迹黯悠悠，泪滴遗文不自收。讥评小诗如法律，提携晚进胜同游。松圆阁在苔应满，花信楼空月自流。独有禅心将得去，幻形真作渡神舟。
哭闵裴村四首·其一
作者：黄淳耀
朝代：明
体裁：七言绝句

家世耕畬海岸东，半抛田亩为诗工。死时几米存仓内，笑倒村南袯襫翁。
哭闵裴村四首·其三
作者：黄淳耀
朝代：明
体裁：七言绝句

白头吟咏没蒿莱，身后名成也可悲。一卷残诗终在手，心肝呕出欲遗谁。
哭闵裴村四首·其二
作者：黄淳耀
朝代：明
体裁：七言绝句

箬笠遮头雪片粗，长年妆点夜归图。不知地下称才鬼，可有阳春得到无。
哭闵裴村四首·其四
作者：黄淳耀
朝代：明
体裁：七言绝句

黄河碧海更难言，溪涧潺潺总一门。莫道光燄归李杜，便驱郊岛出乾坤。
四桧
作者：黄淳耀
朝代：明
体裁：五言律诗

碧殿阴风入，苍苍四桧存。雷烧争拗怒，鬼见尽惊奔。云气生高盖，龙蛇守直根。只愁移却去，何物镇山门。
坐友人园中偶题二首·其一
作者：黄淳耀
朝代：明
体裁：五言绝句

苍苍缘溪去，竹树自深浅。好风如有情，回复不知返。
坐友人园中偶题二首·其二
作者：黄淳耀
朝代：明
体裁：五言绝句

燕子绕林戏，啄将红杏飞。春风吹去缓，接著更衔归。
塞下曲·其一
作者：黄淳耀
朝代：明
体裁：七言绝句

关榆落尽雁声稀，一望龙堆雪乱飞。军士向南呼万岁，天家八月赐寒衣。
塞下曲·其三
作者：黄淳耀
朝代：明
体裁：七言绝句

匹马沙场唤斗来，三时杀气贯重围。翻身一箭穿双鹗，追骑如云尽却回。
塞下曲·其二
作者：黄淳耀
朝代：明
体裁：七言绝句

黄云如岸压孤城，边骑千群夜扎营。衣带自书忠荩字，健儿虽死贵留名。
塞下曲·其四
作者：黄淳耀
朝代：明
体裁：七言绝句

雁门秋晓角声长，湩酪新开酥酒香。逻逤东头无牧马，骍弓白羽射黄羊。
壬午元日对雪二十韵
作者：黄淳耀
朝代：明
体裁：五言排律

正旦存馀腊，同云比庆霄。半明先应朔，万玉下崇朝。入户方沾苇，侵盘恰点椒。轻轻仍作片，密密故封条。柳动俄为絮，梅新转学娇。放鸠同艳曳，映綵各招摇。客至还披氅，樽开更索貂。鸡须银画帖，燕合粉图绡。漏泄春光甚，勾留朔气饶。形盐妆富贵，市面笑虚嚣。比屋袁安卧，弥天穆满谣。衔枚谁入蔡，堕指独思辽。占验因三白，忧愉判此宵。追蝗过粪壤，积谷贱琼瑶。有喜祥风至，无心六律调。披云斜景见，吹面薄寒消。渐放松枝直，真如鹤毳飘。青边烟起爨，润处麦生苗。呈瑞思玄造，勤民荷帝尧。赋诗惭郢唱，岁盏或堪陶。
壬午长至日送陈世祥省亲常山
作者：黄淳耀
朝代：明
体裁：五言律诗

省觐仍游学，天涯只似归。交新移旧雨，寒尽接春晖。泷急风帆怒，鹃多客思微。铃斋如忆我，霰雪满征衣。
夏日与同人泛舟尚湖
作者：黄淳耀
朝代：明
体裁：七言律诗

永日扁舟在碧浔，停舟往往得园林。一川鱼鸟如相识，百态湖山合赏心。竹涧静通棋局响，荷花开笑酒杯深。红灯白月城隅晚，剩伴先生有醉吟。
夏日戏画三扇因题三绝句 其一 画山中偏袒睡者
作者：黄淳耀
朝代：明
体裁：七言绝句

蝴蝶庄周两不知，凉风吹梦出虬枝。料应㖟得图南诀，睡到山中暑退时。
夏日戏画三扇因题三绝句 其三 画醉士骑牛出林薄中
作者：黄淳耀
朝代：明
体裁：七言绝句

壶芦酒尽过村墟，腰腹宽如合抱樗。睡眼腾腾君莫笑，从来牛角不安书。
夏日戏画三扇因题三绝句 其二 画对月吹笛旁置酒鎗
作者：黄淳耀
朝代：明
体裁：七言绝句

松下风吹酒不酣，籦笼一曲正孤拈。马融去后知音少，对月停杯只有三。
夜泛鸳湖
作者：黄淳耀
朝代：明
体裁：五言律诗

积水月涓涓，月斜舟稍前。归渔摇艇火，宿鹭定湖天。遥指塔相对，暗寻花满烟。峰峦无一点，吾醉独苍然。
孙孝若招同诸人观梅卧雪亭次翟给谏稼轩二十韵
作者：黄淳耀
朝代：明
体裁：五言排律

寂寞书空久，经过唾地佣。东皋移胜事，北郭散幽踪。载去扁舟好，携来百末重。盍簪谐语笑，倾盖忝游从。初旭浮波彩，残冰缀岸容。白边明一径，青处失群峰。入户无留屐，巡檐乍倚筇。房廊新蝶领，茶鼎野猿供。望远能生思，收春并入胸。折来知影瘦，飘去使心忪。搔首烦花匠，埋忧对酒龙。人偕山崒嵂，树倚玉玲珑。坐愧琅玕赠，谈增琥珀浓。长城尊五字，名饮敌千钟。披豁良朋意，疏狂野客悰。再三惟誉树，百遍踏纤茸。林表凝高昼，庭阴报下舂。艇摇藤涧影，风递顶山钟。兴异剡溪尽，诗如灞岸逢。相将留片月，却挂草堂松。
孙母沈宜人六十诗三十二韵
作者：黄淳耀
朝代：明
体裁：五言排律

忠孝清门事，悲欢寿母筵。皇天心似鉴，良史笔如椽。夙昔兰闺内，经承姆教先。缇萦情最苦，德曜志何坚。箕帚归袁隗，柴车挽鲍宣。蘋蘩供婉昵，机杼出烦撋。夫子方忧国，单车独首燕。箸筹南越系，笔换祖生鞭。跃马金源塞，笞兵木叶川。危城婴雉堞，飞炮贯狼烟。此日声名大，将差管葛肩。身留天北角，家在海东边。辛苦凭闺范，艰危寄俸钱。桁悬新翟茀，装斥旧金钿。食淡踰甘蔗，怀情戒盗泉。岂惟成阃外，亦以奉堂前。庙社双晁错，疆场一李全。毒摇齐鲁境，氛合□□天。战垒啼妖鵩，忠魂泣杜鹃。竟闻归朴马，不见赐犀轩。青海铭谁勒，苍生涕尽涟。未亡那忍此，地下欲从焉。念有尊嫜在，兼为子姓牵。花明长溅泪，发白不由年。盥浣仪无阙，丸熊教屡迁。手封三马鬣，家剩一青毡。坎窞时还过，松筠算合绵。鞶丝开甲子，鸾鹤降神仙。楚楚思前事，踆踆看后贤。白华方有述，银管遂成编。事久公评见，诚存善庆延。吾从事讲末，长语谢雕镌。
孟衍有诗见和复叠前韵
作者：黄淳耀
朝代：明
体裁：七言律诗

牛腰虽怯管城纤，绮语终输白战严。若也浪题诗是锦，何殊误指雪为盐。寒吹宿火燃衣带，静寄归心算屋檐。劳动灞桥驴背客，批风抹月用毫尖。
客中与龚智渊登高
作者：黄淳耀
朝代：明
体裁：七言绝句

一肩襆被值途穷，忽漫登高逆旅中。千里暮云飞不住，故山同指雁声东。
宫词·其一
作者：黄淳耀
朝代：明
体裁：七言绝句

金舆行乐泥光辉，风揭云韶天上飞。怪得御前优谏少，内庭章奏有贤妃。
宫词·其三
作者：黄淳耀
朝代：明
体裁：七言绝句

盘龙高绾麝煤光，晕淡双蛾半额长。生被六宫传学遍，别翻妆点侍君王。
宫词·其二
作者：黄淳耀
朝代：明
体裁：七言绝句

十三供奉掖庭中，天子亲知笔扎工。近试守宫曾作论，银章三品赐梅红。
宫词·其四
作者：黄淳耀
朝代：明
体裁：七言绝句

日南天北拱长安，一统车书际会难。驯象火鸡新入贡，宫监传写画图看。
宿南有堂有感赋呈龚俭化
作者：黄淳耀
朝代：明
体裁：五言律诗

林黑更初递，墙高月欲沉。长眠留化雨，半榻印同心。梦忆他年火，听残屋后禽。遗编忧坠绝，相与慎追寻。
宿迁入舟作
作者：黄淳耀
朝代：明
体裁：七言律诗

笨车羸马倦归程，乍入舟航似醉醒。天落黄河无日住，云浮吴会有时停。冯夷缥缈亲椒酒，风伯招摇过塔铃。目送波澜成独笑，一杯吟与白鸥听。
寄怀郑同年
作者：黄淳耀
朝代：明
体裁：七言律诗

郭隗台前客少双，雄谈清夜接麾幢。诗分稿草长留箧，酒挈瓶罂屡过窗。归骑联翩真似雁，春愁浩荡有如江。因风为问山斋树，多少新阴覆石矼。
富阳城晚眺
作者：黄淳耀
朝代：明
体裁：五言律诗

浙西天漠漠，片雨富阳城。远嶂千鬟妙，长江一掌平。风樯争薄暮，烟柳报清明。乡思萦覃葛，萋萋草又生。
寒月和严式如韵
作者：黄淳耀
朝代：明
体裁：五言律诗

坐讶一庭雪，起看星斗横。难穷千里目，未减九秋明。高烛剪无焰，浊醪吟有情。隔帘风不起，空际自多声。
对雨
作者：黄淳耀
朝代：明
体裁：五言绝句

天拭远山貌，湖添欹树痕。移床就残菊，醉此苍烟根。
寿王烟客太常五十·其一
作者：黄淳耀
朝代：明
体裁：五言律诗

曼容辞爵禄，疏广入丹青。户映珠三树，家传带万钉。渔樵新友社，猿鹤旧山灵。料得金门里，时时望岁星。
寿王烟客太常五十·其三
作者：黄淳耀
朝代：明
体裁：五言律诗

百岁方强半，其如难老何。黑头明镜满，赪玉软颜多。上客吟丛桂，幽人送好鹅。坐翻花萼集，乐事许谁过。
寿王烟客太常五十·其二
作者：黄淳耀
朝代：明
体裁：五言律诗

已成洪上筑，都弃汉阴机。拂席山皆响，开厨画欲飞。玉蕤缨箬笠，金碗醉渔矶。比较墙东老，人今遁更肥。
寿陆春园六十
作者：黄淳耀
朝代：明
体裁：七言律诗

已去风尘未住山，暮年幽事满荆关。家居万户侯封内，人在西京儒侠间。青玉案边椎髻古，黄金花下舞衣斑。祗应便与林泉约，赊尽清娱占尽閒。
小孤山
作者：黄淳耀
朝代：明
体裁：古风

大孤猖披如屦脱，小孤峥嵘如角出。两孤争奇吾取小，直上千寻有雄质。九江东下雷殷殷，九天忽落真将军。舟如单骑偶突过，回看楼橹穿层云。舟人指点烟鬟峭，翠羽金支出祠庙。仰天大笑是虚无，却望彭郎还一笑。
少年走马行
作者：黄淳耀
朝代：明
体裁：古风

秋风入城秋草黄，秋天如水秋郊长。少年跨马蹋烟去，楚制短衣身手强。榼榼银鞍行道左，人马安閒见者惰。侧身忽若雕翅翻，缠结鞍鞯无不妥。城南古水横匹练，划见晴空飞紫电。去惊白日追四蹄，来羡长风牵一线。玉鞭虽长不及催，无尘有影真龙媒。杜陵野老色惆怅，见此何殊天下材。去冬万骑抵京室，官军马迟渠马疾。大冠脩剑不枝撑，血流有似陈陶泽。今年形势转莫支，诸将论功更不疑。青禾白豆豢驽马，饱食只怕边风吹。安得少年不爱死，驱此万匹向燕市。直出榆关发三矢，走马归来只如此。
山村
作者：黄淳耀
朝代：明
体裁：五言律诗

麦秀先吴地，花开类楚源。农冠裁竹叶，山井破桑根。斫漆猿争树，烧林虎决蹯。一村惊客过，蛮语共喧喧。
岁暮閒居十首·其一
作者：黄淳耀
朝代：明
体裁：七言律诗

燕坐高斋也自聊，长檠短晷两萧萧。檐梅背日迟开拆，窗竹含风细动摇。事外琴书长有寄，閒中苜蓿倍难消。丈夫岂忘流年叹，欲向何门敝黑貂。
岁暮閒居十首·其七
作者：黄淳耀
朝代：明
体裁：七言律诗

行过宿草也堪悲，白水青松好为谁。排难祗今无籍福，论交自昔长袁丝。刺留怀底都忘灭，膝炙车中不耐追。莫怪书生偏钝直，君房未易许相知。
岁暮閒居十首·其三
作者：黄淳耀
朝代：明
体裁：七言律诗

摊书曝背小窗中，间研冰开宿火融。偶好器之真铁汉，兼评庞统半英雄。道存一室安能扫，世乱歧途只益穷。弃置墙东君莫问，年来筮易总成蒙。
岁暮閒居十首·其九
作者：黄淳耀
朝代：明
体裁：七言律诗

昨梦深山杖短筇，羽人飞步亦相从。峰峦拔地九千仞，云雾搀天五鬣松。觉后晨钟馀几席，起来啜粥数游踪。东南名胜何曾领，布袜青鞋枉自缝。
岁暮閒居十首·其二
作者：黄淳耀
朝代：明
体裁：七言律诗

朔风乌鸟噪江村，裋褐看来衣线繁。献赋十年思捧檄，翳桑三日欲何言。雪埋北户惊萱草，春远南陔续断魂。中夜五情还剥裂，可怜绵絮定奇温。
岁暮閒居十首·其五
作者：黄淳耀
朝代：明
体裁：七言律诗

见说年丰百谷成，四方穷苦更无名。钱刀满地腾鱼米，银海何时洗甲兵。烽照剑门天下险，地争襄汉古今情。东南王气蟠龙虎，金翅防江莫漫轻。
岁暮閒居十首·其八
作者：黄淳耀
朝代：明
体裁：七言律诗

头颅三十但离经，多愧吾生见宁馨。玄未就时堪笑白，蓝当出处已为青。三年鍊赋耽香草，一画忘言想负苓。安得百原山雪内，破除闻见坐空冥。
岁暮閒居十首·其六
作者：黄淳耀
朝代：明
体裁：七言律诗

风破林坰野望长，故人小隐在寒塘。贫来踪迹如溪友，老去诗篇似漫郎。大布每缝诸弟被，天吴近坼小儿裳。何时买宅成邻并，十亩春阴共课桑。
岁暮閒居十首·其十
作者：黄淳耀
朝代：明
体裁：七言律诗

花外欣欣独撚髭，角巾行拂屋檐欹。欲寻冻蕊惊先发，暂数飞鸿觉暗移。药裹茶巾随腊换，山楼水槛与春期。此心自信无拘束，天命由来不我欺。
岁暮閒居十首·其四
作者：黄淳耀
朝代：明
体裁：七言律诗

睡美茶甘合有魔，苏端酒好亦慵过。世情久怕惊蝴蝶，病体难移疥骆驼。梦少却占心正定，腹便惟为饭摩挲。书签把出风檐读，野马尘埃日日多。
平城苦
作者：黄淳耀
朝代：明
体裁：乐府曲辞

平城苦，平城苦，七日不食能彀弩。围开一角幸有神，女嫁蛮中不犹愈。锦车千乘送蛾眉，玉颜羞杀舆中姬。姬虽已羞汉未足，乌孙又听歌黄鹄。
庙灯二市歌
作者：黄淳耀
朝代：明
体裁：古风

东城灯市声阗阗，西城庙市争臂肩。燕姬利屣立不定，御史青骢难著鞭。经旬盼望只一日，明日市门仍寂然。东吴儒生羁旅客，欲货珍奇双手赤。那知市货也寻常，只有貂皮与狐腋。归来太息向僮奴，东西狂走何其愚。忆过豪门真可羡，天琛海怪相辉眩。遮藏不许路人窥，识气贾胡遥望见。
座上咏弓
作者：黄淳耀
朝代：明
体裁：五言绝句

拟处秋毫准，弯时二石强。木心元正直，持汝献文皇。
座上赋得石压笋斜出二十四韵
作者：黄淳耀
朝代：明
体裁：五言排律

山骨谁能斲，龙孙气力殊。遮藏千仞厚，迸坼一雷粗。抵隙争分寸，乘时利走趋。风吹难解箨，雨溜易垂珠。蔓草低相掩，垂藤误见拘。安排成列桷，撠掖象交芦。角立牛羊抵，牙磨虎豹躯。题书斜架笔，饮羽倒抽砮。踧踧高山仰，萧萧逐北徂。循墙正考父，弃甲锐司徒。葭倚诚非伍，蓬生叹有扶。冠峰皆秀出，拔地独崎岖。因势资奔峭，潜身避剔刳。折来犹负直，逊去或如愚。月射云根远，泉回洞府迂。爬梳稚子拙，揠进野人劬。讵有驱山铎，难求叱石符。圆仍慈母并，大与卫丘俱。历落尤多矣，檀栾有是夫。变蛇终矫尾，为马定过都。偃盖古松敌，当门香草输。高须名箘簬，短亦异王刍。物理存贞正，人情积叹吁。上番来竹下，睨视极形模。
庭中有胡桃树一株方夏为细虫食叶濯濯可念既而有萌至秋反成新绿他树憔悴此独蓊然因题三绝句·其一
作者：黄淳耀
朝代：明
体裁：七言绝句

已讶饥虫似雪霜，俄回寒露作春阳。道人戏舞庭柯笑，疾病真成却老方。
庭中有胡桃树一株方夏为细虫食叶濯濯可念既而有萌至秋反成新绿他树憔悴此独蓊然因题三绝句·其三
作者：黄淳耀
朝代：明
体裁：七言绝句

一番摇落一番愁，转眼须遭两度秋。不见南山霜雪干，火雷烧后似青虬。
庭中有胡桃树一株方夏为细虫食叶濯濯可念既而有萌至秋反成新绿他树憔悴此独蓊然因题三绝句·其二
作者：黄淳耀
朝代：明
体裁：七言绝句

誉树从来誉绿阴，婆娑也复见阴森。如闻老树为人语，赖是虫来不食心。
张母七十寿诗
作者：黄淳耀
朝代：明
体裁：七言律诗

百年嘉庆及芳辰，爱子持觞冢妇亲。董氏樵渔方养志，茅容蔬果更留宾。管彤自接青毡旧，机杼常随白发新。萱草榴花相对发，霓裳冉冉下飙轮。
张贞白有离世之志作四别诗示余余反其意作四留诗以尼之 其一 代庐舍留
作者：黄淳耀
朝代：明
体裁：七言律诗

瓜庐小结在塘坳，城市翛然即远郊。谷为愚公宁避辱，亭因扬子不辞嘲。鸣螀秋尽犹缘砌，舞燕春深亦认巢。莫爱云松栖绝壁，山中依旧要诛茅。
张贞白有离世之志作四别诗示余余反其意作四留诗以尼之 其三 代友人留
作者：黄淳耀
朝代：明
体裁：七言律诗

雨云翻覆世情新，晚节松筠转合亲。老语脱疏应恕醉，浊醪迁次不嫌真。蒋生自是怜求仲，支遁由来契许询。莫入深山友麋鹿，人非麋鹿恐伤神。
张贞白有离世之志作四别诗示余余反其意作四留诗以尼之 其二 代花木留
作者：黄淳耀
朝代：明
体裁：七言律诗

曾因一击悟香严，翠竹黄花不受嫌。空际繁华随意扫，閒中色相逐时拈。经春抱瓮新条长，隔日窥园恶木添。莫向狙公分橡栗，寻常山果共酸甜。
张贞白有离世之志作四别诗示余余反其意作四留诗以尼之 其四 代眷属留
作者：黄淳耀
朝代：明
体裁：七言律诗

诸门可入是清凉，有酒何须强散场。丈室已空华鬘影，蒜根难损麝脐香。天亲无著元相友，灵照庞公各坐忘。莫视怨亲成一槩，西归只履太踉跄。
归自南都咏怀四十韵寄呈豫瞻铨部
作者：黄淳耀
朝代：明
体裁：五言排律

壮龄疏世务，早岁慕文章。跌宕三冬久，儃佪百亩荒。燃松明夜火，斫屧拓晨窗。未睹玄文就，空令白业妨。老亲怜疾病，良夜念行藏。劝勉趋场屋，支持裹糗粮。放船梅雨绿，问店麦秋黄。陵寝瞻佳气，溪山醉杂光。书时频啸咏，压韵互雄强。稍就秦淮月，俄依汉署香。羁愁浑拨弃，新语得商量。炎厉何其甚，微躯未觉良。帖经殊漫漫，对策颇琅琅。刺灭祢衡袖，钱羞杜甫囊。枭卢随六博，聚散各参商。下濑征帆峭，徂秋客貌苍。避人行故里，排草入深堂。已报刘蕡罢，谁知赵壹伤。同心赠丹棘，闰岁厄黄杨。去去怀吾道，寥寥恨未央。秦中坑并沸，塞上肉犹疮。米贼终殃汉，花门必祸唐。民生半豺虎，国论一蜩螗。济物吾何有，忧时意渐忘。旧贫唯锦里，新好亦柴桑。易卦编仍擿，戎韬卷在床。调治丹灶熟，芟剪葛覃长。饮用恒常醉，愁须澹泊汤。更看时溷浊，所恃鉴精详。求瘼闻当宁，知人总大纲。妖氛应荡涤，云汉伫光芒。日者偕吾友，论文及令郎。著鞭惊士雅，阁笔叹元尝。星聚连三月，蓬飘遂一方。慵鱼腮既曝，健鹘翅徒张。游想竹林兴，景看萸菊芳。剑鸣龙虎在，风卷鹡鸰忙。醉否登高日，归欤舞綵将。玄除霜欲落，乌榜气先凉。惆怅觞难御，裁诗报夕阳。
得郑超宗严式如寄怀诗次韵二首·其一
作者：黄淳耀
朝代：明
体裁：五言律诗

溪翁来栗里，鸥鸟识斜川。丈室饶容膝，低垣甫及肩。无文仍学豹，有口不言钱。严郑知吾意，相思坐隔年。
得郑超宗严式如寄怀诗次韵二首·其二
作者：黄淳耀
朝代：明
体裁：五言律诗

一昨长安酒，如鲸吸百川。权门争迮指，尔辈肯摩肩。世事如谈虎，行藏等意钱。山中漏茅屋，小住足经年。
念家山
作者：黄淳耀
朝代：明
体裁：乐府曲辞

家山破，家山破，宫中一唱还众和。霓裳曲，霓裳曲，古时声慢今时速。今时江水古时流，六朝不见令人愁。新音繁手椒房出，花翻叶落如清秋。乐工曹生空按谱，不比中宫邀醉舞。舞残金缕葬娥皇，玉环在臂留悲伤。民间传得家山曲，处处歌尘绕画梁。妖淫感召兵戈起，兴亡只在声音里。吴苑荒凉走麋鹿，石头蒙羃生荆杞。此时的的念家山，宫娥散尽无人弹。长江遍是黄花水，春梦悠悠只暂还。
悲台城
作者：黄淳耀
朝代：明
体裁：乐府曲辞

王鸾嘤嘤夹路守，帝在讲堂僧众走。千缗足陌赎不回，幅幅诏书称顿首。石头城北火酣酣，岁在丙寅八十三。内科罢供春殿闭，莺飞草长愁江南。古来南北本无别，不独涅槃经内说。君不见长淮筑堰时，寿春百万为鱼鳖。
惠风叹
作者：黄淳耀
朝代：明
体裁：乐府曲辞

天家婚绝哭未绝，离石兵来污宫阙。青宫元妃太尉息，齿剑如归宁事贼。君不见清酒三升书一纸，天高漫漫白沙起。路人愁叹金墉前，还闻劝进排墙年，此翁此女何天渊。
新春喜叶石农至二首·其一
作者：黄淳耀
朝代：明
体裁：七言律诗

冬杪相期及首春，春风送到剡溪人。门经积雪寒犹在，酒出贫家味较醇。高士有怀观物变，贱儒何力救时屯。一樽坐对缸花落，消尽胸中十载尘。
新春喜叶石农至二首·其二
作者：黄淳耀
朝代：明
体裁：七言律诗

莺语知春剧可怜，檐梅索笑亦幽妍。客来扃户如逃债，君至论诗似学仙。大雅千秋几寥阔，故人今我两周旋。醵金铸得钟期否，商到遗文共惘然。
新春喜陈嘉自娄东至三首·其一
作者：黄淳耀
朝代：明
体裁：七言律诗

春江容易拔船头，小艇东来恰顺流。草色苔痕门径浅，葱汤麦饭主宾幽。清言斐亹晨将夕，古意萧条乐更愁。稛载却看垂橐去，停云霭霭思悠悠。
新春喜陈嘉自娄东至三首·其三
作者：黄淳耀
朝代：明
体裁：七言律诗

语及君臣涕泪俱，上床坚卧欲何须。风尘澒洞惊幽独，衿佩舂容碍走趋。野饭雕胡收满屋，水田藷蔗种成区。山中郑敬飘然往，将子能从亦可娱。
新春喜陈嘉自娄东至三首·其二
作者：黄淳耀
朝代：明
体裁：七言律诗

海上扁舟棹月还，踏歌曾叩野僧关。文章屡见知精进，岁月频移觉等閒。莺喜新年聊出谷，猿寻旧侣故依山。春风似识潜夫意，点注檐花尽破颜。
新晴访桂
作者：黄淳耀
朝代：明
体裁：七言律诗

西颢晴回积气开，江皋肃肃下疏槐。共伤秋草迷天路，且折芳椒向水隈。池面日翻寒影去，园心风递古香来。兴阑归掩空庐暮，独对乌皮一寸灰。
无题·其一
作者：黄淳耀
朝代：明
体裁：六言诗

放诞风流卓女，细酸习气唐寅。人间再见沽酒，市上争传卖身。
无题·其三
作者：黄淳耀
朝代：明
体裁：六言诗

人言北阮放达，客诮东方滑稽。情不情间我辈，笑其笑处天机。
无题·其二
作者：黄淳耀
朝代：明
体裁：六言诗

片云曾迷楚国，一笑又倾吴宫。花底监奴得计，鸾篦毕竟输侬。
无题·其五
作者：黄淳耀
朝代：明
体裁：六言诗

千春不易醉饱，百岁贵行胸怀。羡马为怜神骏，烧桐亦辨奇材。
无题·其六
作者：黄淳耀
朝代：明
体裁：六言诗

鲸铿已肆篇什，鳌咳从教诋诃。百斛舟中稳坐，千寻浪里无何。
无题·其四
作者：黄淳耀
朝代：明
体裁：六言诗

子美诗中伎女，岑参句里歌儿。彼似青蝇附骥，我如斗酒听鹂。
早春柬友人
作者：黄淳耀
朝代：明
体裁：七言律诗

东风乾鹊噪檐牙，步爱青天好日华。心似早梅能不放，事如春水漫无涯。文章渐老看飞动，朋好相谙恕过差。欲共论诗无美酒，闻君稚子最能赊。
易水行
作者：黄淳耀
朝代：明
体裁：乐府曲辞

函谷关开五国走，督亢图中一匕首。乐生久去丹金台，纵杀秦王谁与守。危冠壮发车中去，死灰之人见天意。剑光飞去白云高，不敌咸阳祖龙气。吁嗟乎赵城楚地诈已多，馁虎反肉世有无。欲持约契归燕都，惜哉岂止剑术疏。
春雨
作者：黄淳耀
朝代：明
体裁：七言律诗

几日春光到眼明，鸣鸠聒聒又嫌晴。霏微自润花间色，沾洒虚闻叶上声。蚯蚓上阶如得意，笋萌穿地欲妨行。底须把滑登山去，小艇横波也有情。
春风
作者：黄淳耀
朝代：明
体裁：七言律诗

柳向西偏一线斜，东风袅袅自天涯。捲开白日初消冻，阁住轻阴为养花。骀荡祗堪嬉燕雀，颠狂莫遣动泥沙。陌头吹得韶光去，独有罗敷最叹嗟。
晚泊示彦舟
作者：黄淳耀
朝代：明
体裁：五言律诗

吴趋今古道，江上往来舟。泊处皆如昨，余心那不愁。云山瞻北极，烽火戒南州。与子观垂钓，临渊亦有谋。
晚钟
作者：黄淳耀
朝代：明
体裁：五言律诗

落日下岩阿，疏钟动夕波。一从心地省，如向此中过。响尽诸天肃，缘空半偈多。杖藜犹伫立，凉月满烟萝。
暑日见耕者叹之
作者：黄淳耀
朝代：明
体裁：古风

我行适田野，火云何盘盘。农夫荷锄过，挥汗流食箪。侧身还让畔，敬我儒衣冠。见此发深愧，我何良自安。忆昨经高门，凉风韵琅玕。八珍将九酝，暴殄非一端。席间行炙人，也复沾盘飧。岂知力耕者，秋至有饥寒。鞭扑昼夜加，骨肉昼夜剜。驱驱六合内，数步殊悲欢。天岂贱稼穑，此人难复难。谁为抚循吏，偕之陇上看。
曹相国
作者：黄淳耀
朝代：明
体裁：乐府曲辞

相君暇豫何吾吾，后园吏舍闻歌呼。咄嗟吏人相晓无，相君亦是高阳徒。戚姬舂，如意死。县官宫中醉不起，老雉横飞十步里。君圣武，臣画一。两不如，酣歌弄白日。相君刀笔未有奇，胶西长老称宗师。两生堂堂牖下死，相君空尔为。
月下口占二首·其一
作者：黄淳耀
朝代：明
体裁：五言绝句

爱此金翠光，招月到林薄。昨朝桂花开，今朝桂花落。
月下口占二首·其二
作者：黄淳耀
朝代：明
体裁：五言绝句

海上碧云尽，秋天开素屏。怀中馀綵笔，无处著丹青。
月夜与诸子泛舟
作者：黄淳耀
朝代：明
体裁：五言律诗

阖闾城外月，帝子阁边舟。怅望前人去，经过烂醉休。春阴收大泽，元气满中流。胜绝惊飘泊，狂歌缓白头。
望庐岳
作者：黄淳耀
朝代：明
体裁：古风

我生癖山水，蜡屐饶几两。十载思匡庐，髣髴劳意匠。扬澜左里间，归棹今始漾。大泽收烟虹，青天削屏障。堂堂韩白军，落落侯伯状。变化根虚无，尊严合雄放。朝昏无端倪，欲语但惆怅。三日经浔阳，一雨助清涨。雨止生白云，山山气腾上。划然跻岩腰，绵亘亿千丈。如彼万国琛，明堂受无让。傍豁四五峰，偃蹇失背向。一峰独中立，肃穆类圭玚。忽见白龙飞，乃是岩瀑飏。想像万壑雷，壮夫色凋丧。羁迟千里外，心迹两遰妨。近愧猿鹤幽，远惭仙释旷。名山如故人，欲别手难抗。夜梦骑茅龙，陵历颇奔壮。晨兴独长谣，怀哉未能畅。
朱鱼
作者：黄淳耀
朝代：明
体裁：五言律诗

为与凡鱼异，翻令尺水藏。数头成伴侣，半豹具文章。远害身长活，娱人趣暗伤。好投空阔去，尔我本相忘。
李杰徐源陈璚吴宽赵宽周庚六月望日月河寺联句
作者：黄淳耀
朝代：明
体裁：古风

胜游不易得，交朋岂前期。夏雨适初霁，晨光良以熙。浩然发遐想，决矣来无疑。久负社中约，徒劳林下思。幸从长者后，肯为明时遗。联镳出南郭，载酒临东菑。天空游气净，涧曲流泉漪。鸣蝉翼自振，浴鹭群相随。长沙披断岸，茂树缘清池。盘礡衣未解，起坐杯深持。登高豁望眼，披爽掀吟髭。遥岑青作供，芳郊碧含滋。右顾城阙壮，下瞰川原卑。枭卢恣谑饮，臧获欣狂嬉。聚景此亭古，历块我马迟。悠悠晚日下，漠漠凉风吹。仄行避丛棘，穷入披荒茨。樾荫夹修谷，苔花蚀残碑。人喧鸟声寂，树偃石丈支。细路渺微白，暮云堆重黧。宴席苦留恋，旋途载谋咨。盘中杂野蔌，钵内分园葵。赏心惜短景，抚迹伤多岐。追欢匪难再，折简君毋辞。
李舜良拿舟相送
作者：黄淳耀
朝代：明
体裁：五言律诗

衮衮行相聚，愔愔惜此离。片帆前日雨，斗酒大江湄。新涨千重盛，孤云薄暮奇。心怀各有以，伫子秋风时。
松陵晚眺
作者：黄淳耀
朝代：明
体裁：五言律诗

日暮登临眼，孤城也自聊。湖多天在水，邑小市侵桥。芳草叹前路，绿杨惊旧条。望中惟燕子，与客共飘飘。
桐君山
作者：黄淳耀
朝代：明
体裁：五言律诗

桐君丹室在，天下几人閒。碧濑长归海，清风独满山。花开游子路，云泊野僧关。叹息钟声内，仙禽自去还。
梁溪道中喜雨
作者：黄淳耀
朝代：明
体裁：五言律诗

旱乾逢好雨，客路转清新。山碧蛟龙见，江浑鲵鲋伸。病轻沾手足，装改润衣巾。缓我归舟乐，看他插莳频。
次韵和东坡岐亭诗五首·其一
作者：黄淳耀
朝代：明
体裁：古风

罟师贪得鱼，不惜鱼化汁。屠伯恬杀牛，不见牛眼湿。嗟彼杀业多，所以遭汝得。彼债既已偿，汝忧差独急。微性怜朱朱，愚仁赦鸭鸭。三品戒庖厨，百笾谢巾羃。兽炭与松明，入垆平等赤。象髓与韭菹，入喉平等白。深坐不横参，大欢不洿帻。敢邀天公怜，庶免佛子泣。静念古贤人，饥驱食常缺。今我馀草蔬，犹堪飨嘉客。推此告同心，暴殄非雅集。
次韵和东坡岐亭诗五首·其三
作者：黄淳耀
朝代：明
体裁：古风

炼炭辟炊烟，屑玉煮微汁。此人快意时，有如鱼在湿。苦乐更共之，粗粝安可得。明者勇持戒，不异救头急。怜鱼如金鱼，惜鸭比花鸭。心心生慈云，大地为之羃。念有天地来，川原屡殷赤。人肉贱于狗，斫斩无黑白。及今全盛时，嬉游多岸帻。当思酒肉臭，足感鬼神泣。鲁叟昔弥缝，瞿昙补其缺。悲悯共因缘，门庭相主客。永然舍老饕，来同莲社集。
次韵和东坡岐亭诗五首·其二
作者：黄淳耀
朝代：明
体裁：古风

昔有愚小儿，垂死思肉汁。世人与彼同，谈食口常湿。大罚方后随，无肴汝犹得。胡然一晌甘，易此八难急。列栅囚鸡豚，排签戮鹅鸭。驱驱黑业中，何由发其羃。我喜周生厨，堆盘葵蓼赤。我念隋帝庖，剖蛤毫光白。为生虽有累，如僧但加帻。为帝苟推心，何异下车泣。所嗟愿力微，不救世界缺。鸾刀启烝尝，折俎供宾客。大哉食时观，观彼诸苦集。
次韵和东坡岐亭诗五首·其五
作者：黄淳耀
朝代：明
体裁：古风

张生静者流，初亦好米汁。偶然逢嘉宾，浇灌必取湿。以余淡荡人，开怀忘失得。敲诗铜钵殷，谈禅箭锋急。禅颂举斩猫，诗歌追射鸭。杀活不可拘，俊气固难羃。近知鲸饮非，久厌鸾刀赤。箴规同周何，唱和谢元白。愿令禽集掌，无取兽抱帻。缅然雪浪中，怅矣杨朱泣。誓将一指微，堙彼河江缺。因举岐亭诗，恬吟讽豪客。客勿笑其迂，编刬已成集。
次韵和东坡岐亭诗五首·其四
作者：黄淳耀
朝代：明
体裁：古风

尝酌醍醐浆，不贪鲊瓮汁。尝挹朝夕池，不恋涔蹄湿。五戒空外空，十善得无得。放者尚云非，杀者独何急。惜虫翻缚鸡，绞狸因饭鸭。颠倒生爱憎，何异蟹行羃。今人遇劳瞪，目眩成紫赤。及其视根还，唯馀鼻端白。悟兹空万缘，如风堕轻帻。无生自无杀，无笑自无泣。大明悬三光，下照诸陷缺。杀心如一尘，众尘合为客。暴然冰释时，酒肆许汝集。
次韵寄詶侯生云俱见怀二首·其一
作者：黄淳耀
朝代：明
体裁：七言律诗

英游绝境两无穷，南鄣烟云左里风。天际一帆如隔世，崖巅双袖欲凌空。漏卮饮处思曹植，钗脚题来逼鲁公。老我闭门仍距跃，词坛角逐羡群雄。
次韵寄詶侯生云俱见怀二首·其二
作者：黄淳耀
朝代：明
体裁：七言律诗

章门旧雨知余忆，吴会浮云见汝心。愁里侧身堪涕泪，梦中识路暂登临。鸿当急景飞如昨，草入离亭绿至今。拟代黄花与君约，满城风雨迟车音。
次韵詶别张子石
作者：黄淳耀
朝代：明
体裁：七言律诗

百丈牵江一线平，劳君客裹念归程。即看去住谁能料，可是分离莫漫轻。白鸟背飞星子驿，朱旗遥飐石头城。船窗日把诗篇坐，香草含风处处生。
正月三日饮尔宗斋留宿次韵
作者：黄淳耀
朝代：明
体裁：七言律诗

饮遍屠苏岁尚新，篮舆冲雨竞良辰。花香酒酽深更坐，弟劝兄酬古屋春。閒觉篇章浑跌宕，醉逢旗鼓益精神。夜阑犹对王戎语，木榻翛然布被亲。
水仙花
作者：黄淳耀
朝代：明
体裁：五言律诗

小径谁曾踏，寒芳已著花。气清春自远，姿淡月难加。不采怜幽素，盈畦任整斜。彼姝贞未嫁，持赠岂云差。
水势
作者：黄淳耀
朝代：明
体裁：五言律诗

水势沄沄大，峰文午午浮。春风随处著，花气逼空流。曲岸斜阳转，长天去鸟愁。十年疲物役，俯首愧沧洲。
汝跃潘先生六十初度子灦诸昆弟属余为侑觞之词余忝与先生之子雨臣为文字交言虽不文不可得而默也
作者：黄淳耀
朝代：明
体裁：七言律诗

鹖冠何意老丘园，祭酒诸生众所尊。皇甫已寻高士传，仲长岂羡帝王门。一经注就留儿读，儋石空来不自言。见说琴书咏三乐，秪应秋月满閒轩。
江南春二首和倪元镇作·其一
作者：黄淳耀
朝代：明
体裁：古风

绿芒如粟抽芦笋，綵鸳泛泛金塘静。美人同上木兰舟，弱袂长鬟娇弄影。春风满把春妆冷，落红欲没胭脂井。碧桃花下紫纶巾，澹粉楼头飏素尘。鹦歌迟，燕语急，双袖能知泪痕湿。落花游丝互相及，摇荡春光入空碧。六代兴亡变陵邑，青山无言向人立。眼看柳絮飞为萍，有酒不饮将何营。
江南春二首和倪元镇作·其二
作者：黄淳耀
朝代：明
体裁：古风

二月轻花兼嫩笋，杨低柳合林中静。春思能生绮陌烟，春风吹动西山影。浊酒苍苔山店冷，眼花不识吴王井。昔时富贵鸟衔巾，今作灵岩山下尘。世事多，流光急，竞雨争风游骑湿。一片花飞追不及，寂寂横塘春草碧。鸟啼只在旧吴邑，劝君秉烛花间立。年来物变如转萍，二豪在侧徒营营。
污貂行
作者：黄淳耀
朝代：明
体裁：乐府曲辞

大官一柈肉，王子千金貂。貂污犹可易，忍疏骨肉爱羽毛。莫起后堂山，莫射东田鹄。剖心置地中，何异数觔肉。君不见萧家挺藕与杯浆，不问典签不得尝。累叶红枝皆自剪，临湘别自有萧郎。
泊舟二首·其一
作者：黄淳耀
朝代：明
体裁：五言律诗

单舸时时泊，浮云故故长。浪兼凫拍岸，风引燕回樯。谷雨罢收艾，田歌闻插秧。江南好风景，留眼看吾乡。
泊舟二首·其二
作者：黄淳耀
朝代：明
体裁：五言律诗

久客知风信，江狶善倒奔。报晴铜角响，占雨纸灯昏。官舫人看熟，孤村井汲浑。东流山县近，往往识方言。
泊舟行江北村落
作者：黄淳耀
朝代：明
体裁：古风

确确田中牛，飞飞田上鹊。老农分稻针，仰视云影落。荷蕖引桔槔，麦路通略彴。邻里更叫呼，山歌应林薄。客本江南人，厌闻江北恶。牛犊化刀剑，鸡犬遭杀掠。兹焉偶褩礴，幽意了可攫。举策数堤柳，褰衣弄场藿。伫鸣邱中琴，静想林下酌。始知干戈地，别有耕稼乐。居者焉得知，悠悠向寥廓。
泛舟西湖
作者：黄淳耀
朝代：明
体裁：五言律诗

碧水风吹皱，朱尘雨浥清。纤歌何处接，慢舸不知行。骏马盘堤疾，珍禽坐树轻。夕阳何淡淡，山气莫能名。
海东操
作者：黄淳耀
朝代：明
体裁：乐府曲辞

海水兮群飞。乱离斯瘼兮吾将畴依。夷叔高怼兮柳季已卑。吾奉先人之烝尝兮，吾不敢受人之食与衣。
渡泸篇
作者：黄淳耀
朝代：明
体裁：乐府曲辞

三方鼎立英雄争，瓠壶夜缚成都惊。丞相渡泸泸水清，有蚕可市刀可耕。万井烧盐卬火赤，丞相自临添火色。五丈原头星化石，薄田十顷桑八百。
渡钱塘江
作者：黄淳耀
朝代：明
体裁：五言律诗

伍相鸱夷去，钱王昼锦空。英雄如昨日，陵谷自春风。白鸟沉烟外，苍山立雨中。布帆轻转怒，长啸对鱼龙。
游王氏园亭
作者：黄淳耀
朝代：明
体裁：五言律诗

入门朱夏改，取径绿溪长。有地阴常合，无风竹亦香。独行前侣误，缓坐后游忘。爱此不能住，驱车九陌黄。
游甘露寺
作者：黄淳耀
朝代：明
体裁：七言律诗

老木阴森作夏寒，冈峦深拥一雕盘。日边帆去东流尽，天末云移北望难。三国旌旗连夕照，六朝台殿压风澜。英雄去后江山在，输与残僧抱膝看。
游石钟山二首·其一
作者：黄淳耀
朝代：明
体裁：七言律诗

步追飞鹘过山头，俯见青黄正合流。崖劈十寻天色夜，江含万籁客心秋。风清陡觉虞韶作，石怪频疑禹贡收。五百年来轻李渤，只因苏子夜深游。
游石钟山二首·其二
作者：黄淳耀
朝代：明
体裁：七言律诗

高皇亲此将元戎，百万红船落掌中。绝壁云烟动奎藻，大江波浪起天风。英雄不复归三户，草木犹能助八公。独对洪流玩吞吐，月明山响怖渔翁。
燕姬叹
作者：黄淳耀
朝代：明
体裁：古风

燕中姹女颜如玉，腰素盈盈才一束。翠翘宝靥试新妆，皓齿颦蛾矜艳曲。工迷下蔡城，解货成都酒。卢家小字有人知，陌上使君争索偶。十斛明珠许换归，只言松蕣比心期。流苏帐开珠箔掩，破尽工夫与画眉。何知觌面成捐弃，只买朱颜难买意。北邙萧瑟白杨风，尽与春宵酬秘戏。东家寒女方待年，眼看琵琶过别船。古井波澜誓不起，齞唇历齿无人怜。
狡兔窟
作者：黄淳耀
朝代：明
体裁：乐府曲辞

长铗归来债毕收，一窟已凿二窟留。长铗归来重结靷，齐王不寐君高枕。嗟汝窟成伤汝国，他年兔葬元无窟。君不见赵城有客卖浆徒，慷慨劝君归旧都。古来狐死犹丘首，兔窟狺狺皆国狗。
玉山道中
作者：黄淳耀
朝代：明
体裁：五言律诗

怀玉山边路，萧萧离越中。百层岚挂眼，一雨翠连空。鸟道危城旆，人烟古驿风。子规终日响，忆杀是江东。
王公怨
作者：黄淳耀
朝代：明
体裁：乐府曲辞

拍张王公心不平，儿曹弹作懊侬声。东床快婿文赋手，告变归家惭见妇。妇欲复雠雠未复，罻罗高张廷尉狱。吁嗟乎三代史中君不遗，三代史前君所知。生受交亲死无负，栾布向雄皆我师。
王昭君
作者：黄淳耀
朝代：明
体裁：五言律诗

蛾眉应受妒，画手独何人。一见能生悔，君恩此最真。微躯甘出塞，大计惜和亲。试向边城问，长缨是汉臣。
瓜州阻风遇雪复叠盐字韵
作者：黄淳耀
朝代：明
体裁：七言律诗

东风五两白纤纤，浪急沙鸣万骑严。访泊正逢山似画，计程争奈食无盐。衡门翳翳陶潜酒，江树垂垂杜甫檐。不见古人惟见雪，塔铃遥语一峰尖。
田家
作者：黄淳耀
朝代：明
体裁：七言绝句

五月桑梯傍屋斜，蚕丝抽尽响缫车。长腰红女誇身手，织作还兼吉贝花。
田家三首·其一
作者：黄淳耀
朝代：明
体裁：七言绝句

溪南柳古麦风吹，跨得乌犍入草迟。手挂汉书牛角上，纵谈刘项与人知。
田家三首·其三
作者：黄淳耀
朝代：明
体裁：七言绝句

田泥深处马蹄奔，县帖如雷过废村。见说抽丁多不惧，年荒已自鬻儿孙。
田家三首·其二
作者：黄淳耀
朝代：明
体裁：七言绝句

锄瓜打麦半成閒，社案中间有往还。头白不曾离畎亩，只疑城市胜田间。
甲申除夕感怀次广成先生韵二首·其一
作者：黄淳耀
朝代：明
体裁：七言律诗

风雨南辕忆去年，河山北望泪如泉。戈挥白日真无力，扇隔黄尘也自贤。事业云台新宛洛，画图督亢古幽燕。山中老宿閒谈话，拟续离骚一问天。
甲申除夕感怀次广成先生韵二首·其二
作者：黄淳耀
朝代：明
体裁：七言律诗

廊庙江湖事百端，侵寻已觉岁华残。长鲸自合翻溟渤，倦鸟何心刷羽翰。家计总输渔具稳，侯封那敌醉乡宽。海翁旧话君知否，一与鸥盟更不寒。
病起书怀·其一
作者：黄淳耀
朝代：明
体裁：五言律诗

闭户凋群木，渺然岁月过。自怜为疾久，不复使情多。倚树暮禽集，曝檐初日和。本无閒散意，聊此慰蹉跎。
病起书怀·其二
作者：黄淳耀
朝代：明
体裁：五言律诗

旧厌书签少，新知药味多。就閒惭子职，因病贵天和。道欲依平澹，言先戒沓拖。乐幽初见性，不独避风波。
登尧峰寺
作者：黄淳耀
朝代：明
体裁：五言律诗

石坛幡影落，一径入尧峰。竹暗云生壁，沙虚水应舂。鹤听林外梵，猿赴食时钟。风雨天南黑，阴崖有伏龙。
登惠山椒望太湖
作者：黄淳耀
朝代：明
体裁：五言律诗

新晴宜纵览，薄暮勇跻攀。湖迥浮馀地，云垂接断山。征帆殊不动，落日势将还。拟放扁舟去，人今且未閒。
登泖塔作
作者：黄淳耀
朝代：明
体裁：五言律诗

拾级上秋旻，中流势不群。地疑吴会远，山似润州分。纳纳归于海，茫茫但一云。沧桑传旧事，风外悟声闻。
登石湖诸山
作者：黄淳耀
朝代：明
体裁：五言律诗

春水浑无际，吴天总欲浮。花疏时近眼，柳弱不依洲。醒酒山风急，看碑野寺幽。提携佳侣在，吾岂负双眸。
登钓台
作者：黄淳耀
朝代：明
体裁：五言律诗

石壁汉时烟，严祠风飒然。雨流岩下钓，星动泽中天。地坼芝英瘦，山空鸟迹玄。一丘难济世，不敢慕前贤。
白日
作者：黄淳耀
朝代：明
体裁：五言律诗

白日公然瘦，青天不复高。颓垣无鼠立，废垒有狐嗥。乱过民生贱，兵残贼势牢。遗黎相对语，毛发尚骚骚。
白鹦鹉歌
作者：黄淳耀
朝代：明
体裁：古风

出自西域遥遥之垄坻，来处上林密密之樊笼。翠衿红嘴非伴侣，鹤鹤白鸟输光容。一语一言能默记，聪明学得鱼龙戏。舞如缟带乱翻风，停似雪花轻委地。我来索语貌閒閒，不是瘖聋不是奸。只知天子赐恩泽，肯为旁人转舌关。多少公卿羞见汝，帝前不语人前语。
眉声座上见翼王和元旦诗复叠前韵二首·其一
作者：黄淳耀
朝代：明
体裁：七言律诗

淮左军书欲揭天，江南风物尚蝉联。黄尘一涴燕山雪，绛帻重瞻建武年。张镐已甘穷谷老，陈登肯作下床眠。知君兴寄椒花外，大笔摩厓有颂篇。
眉声座上见翼王和元旦诗复叠前韵二首·其二
作者：黄淳耀
朝代：明
体裁：七言律诗

酒人跌宕欲忘天，兴至聊�一两联。潦倒未须忧白发，乱离犹得见新年。临流白帽清堪画，帖地篮舆倦即眠。山鸟山花日堪恼，春游还有杜陵篇。
石头城
作者：黄淳耀
朝代：明
体裁：乐府曲辞

石头城，高百尺。黄�冈，付巾帼。露车行，逢七夕。司马门，称定策。保妻孥，轻竹帛。银柱琵琶在谁席。山中何郎笑格格。美须髯，竟何益。
石崖
作者：黄淳耀
朝代：明
体裁：五言律诗

苏子曾游处，留题剥藓花。春蒸崖腹润，石迮履痕窊。童子忧深入，山僧许暂家。经奇聊一叹，脚脚近龙蛇。
禹川人）
作者：黄淳耀
朝代：明
体裁：乐府曲辞

若耶壮士七尺身，生死为梁不为陈。虽然不及陈兴国，亦是当时雄杰人。万骑翻城多部曲，潜身独上山巅宿。夜半火来争斫头，黄苍惊叫青蛾哭。一哭田横命何短，再哭人心不如犬。
秋日过子灦再次岐亭诗韵
作者：黄淳耀
朝代：明
体裁：古风

秋堂展旧题，长啸呼茗汁。清吹高寥寥，新桐翠犹湿。幽居懒可恕，万事忘亦得。看君掉尘鞅，学道心最急。高天瞻龙鸾，破灶远鹅鸭。留客酒满盆，蔬果不用羃。坐久林月生，半酣双脚赤。微吟昔年句，俯仰惭虚白。似僧馀须髯，为儒负巾帻。漫兴无风雅，取代四生泣。虫叶镌窗阴，蜗涎篆墙缺。念惟酬故人，何当问辞客。多谢张长公，斯文乃遥集。
秦王府
作者：黄淳耀
朝代：明
体裁：乐府曲辞

秦王府中力士舞，君有父兄臣有主，金高南山视如土。拳毛骏马来扬扬，昔年射贼馀大黄，一矢痛入慈父肠。地下宫中恨无极，房公杜公皆有力，千古独诛亡赖贼。
竹枝歌
作者：黄淳耀
朝代：明
体裁：词

吴酒倾盆色若无，河豚味美压秋鲈。狂夫得醉且须醉，十五小姬花下扶。
竹枝歌三首·其一
作者：黄淳耀
朝代：明
体裁：词

鵁鶄鸂䳵飞无数，红白江花开满烟。十岁吴儿会摇橹，一江春水碧于天。
竹枝歌三首·其三
作者：黄淳耀
朝代：明
体裁：词

阖闾城边月照人，真娘墓上草鳞鳞。英雄儿女皆尘土，忍放香醪不入唇。
竹枝歌三首·其二
作者：黄淳耀
朝代：明
体裁：词

东湖西湖莲菂开，一日摇船采一回。莲叶田田无限好，只因曾见美人来。
答武林陆丽京
作者：黄淳耀
朝代：明
体裁：古风

昨识陆子面，今同陆子游。落花一片飞岩幽，青壁矗起撩双眸。飘然长袖凌飞楼，风急天高如凛秋。前望五湖后钜海，元气欲与胸中流。君不见山中旧有巫咸墓，突兀至今应有故。又不见山中旧有言公祠，弦歌寂寞令人思。嗟今世路纷如此，卧石饮泉翻可耻。古人似此山中云，去到人间即为雨。而我刺促胡为尔，书剑无成困泥滓。穷庐悲啸但闻鸡，故里浮沈空牧豕。以兹来往深山里，凤歌欲觅桃花水。却忆西湖上，曾蹑南屏巅。湖山秀色染肌骨，绿萝蒙幕生紫烟。东望钱塘一水不可以径渡，中有巨鱼奋鬣摩苍天。山川雄杰人磊砢，陆子坐秉文章权。一门国士互唇齿，天下俊杰争差肩。风尘泱漭隔君面，爱而不见心茫然。即今羁旅欢相索，大笑高歌露龈腭。百轴新文未入秦，满堂倾盖如游雒。看君画地成江湖，立谈真作九边图。看君抵掌论文物，众星在天明者月。乃知君负英霸才，钓鱼荷畚暂徘徊。嵩华拔地差足拟，罗立小山何有哉。携我琴，为君抚。拔君剑，为我舞。酒酣耳热山影摇，共作歌辞歌猛虎。
续丽人行次坡公韵题美人照水图
作者：黄淳耀
朝代：明
体裁：古风

金塘滟潋秋波长，红兰叶叶裙带香。美人照水如照镜，自见清眸自断肠。画师何处传深意，一点靥黄新破睡。矫如天际下飞鸾，水面落花羞靡靡。他时日映桑枝寒，东方千骑停金鞍。在地愿为池沼水，只与蛾眉对面看。相看脉脉情无底，相对终成路傍子。君不见渐台水深鹊驾齐，浮槎无路空悲啼。
羊氏女
作者：黄淳耀
朝代：明
体裁：乐府曲辞

南风吹尘尘暗天，洛城犁作黄沙田。宫女如花委道边，金墉天人亦瓦全。姗笑司马儿，轻薄时世贤。八字青蛾点新粉，半生博得新主怜。君不见庞娥亲报父冤，孙翊妻杀戴员，健妇之名千万年。
胭脂井
作者：黄淳耀
朝代：明
体裁：乐府曲辞

临春阁高云不流，仙女亭亭居上头。挈壶掌事断更点，凝情转态无时休。百舌黄鹂娇欲语，六宫诗学江郎体。蛮笺照映珊瑚钩，玉树陵临文石陛。日旰隐囊停细腰，百司奏事纷牛毛。手披目览随所遭，回身拜谢君王劳。吁嗟长江古天险，齐兵周兵君莫管。隋家伐鼓轰如雷，不似后庭歌曲缓。缓歌曲，待兵来，胭脂井里涴青苔。家亡国破不可道，故宫秋雨凋官槐。
自叠前韵示彦舟
作者：黄淳耀
朝代：明
体裁：五言律诗

童仆吾何得，亲知子共舟。翻因同好聚，唤此越乡愁。跃马轻千里，游山慕九州。平生出处意，思共曩贤谋。
自建业至京口或行或泊即事成诗六首·其一
作者：黄淳耀
朝代：明
体裁：五言律诗

忆昨龙潭驿，山樱系马红。事随风雨过，身复画图中。白日园陵气，青天江浦烽。向来忧乐地，草草愧萍逢。
自建业至京口或行或泊即事成诗六首·其三
作者：黄淳耀
朝代：明
体裁：五言律诗

有岸皆相似，无端复一留。风芦藏小店，山火伴孤舟。隔夜占云气，从前数传邮。遥遥京口市，吴酒滑如油。
自建业至京口或行或泊即事成诗六首·其二
作者：黄淳耀
朝代：明
体裁：五言律诗

龙吟江漠漠，叠浪隐蛮雷。系缆吹还解，崩沙过复回。芦人收网去，水母划波开。一叶投何所，颠危亦甚哉。
自建业至京口或行或泊即事成诗六首·其五
作者：黄淳耀
朝代：明
体裁：五言律诗

末季干戈起，抽兵及四方。西江惊旱魃，杀稼到吾乡。士喜交绥免，农忧咬骨忙。旅怀元易感，闻此一傍徨。
自建业至京口或行或泊即事成诗六首·其六
作者：黄淳耀
朝代：明
体裁：五言律诗

金山势不群，中流蹴浪分。石镜千帆影，浮图一握云。潮通僧井出，钟过海天闻。几度登临客，长歌又水濆。
自建业至京口或行或泊即事成诗六首·其四
作者：黄淳耀
朝代：明
体裁：五言律诗

江上复江上，尽知洲渚情。飓风兼日泊，羁思一舟盈。夏木早蝉细，夕阳归鸟鸣。临流听吹角，古堞有馀清。
舞阳君
作者：黄淳耀
朝代：明
体裁：乐府曲辞

舞阳君，家屠羊，女入宫，暴贵强。出入金闺游紫房，幸依省内安能忘。家有将军雠段张，洪炉不鼓毛发长。张氏子妇何氏殃，蛔分两头相龁伤。昔年文母为妖祥，今由南阳国再亡。钩弋之诛诚则刚，汉家英断归武皇。
舟夜
作者：黄淳耀
朝代：明
体裁：五言律诗

大风摇独夜，远梦断孤舟。不尽江涛涌，分明此际愁。长身艰负米，柔翰想封侯。掩尽穷途涕，无端更一流。
舟晓
作者：黄淳耀
朝代：明
体裁：五言律诗

晓帆风力正，秋浦望何长。飞鸟沉空翠，初暾似夕阳。江开紫磨镜，山涌白毫光。指点烦舟子，王城一气傍。
舟晚
作者：黄淳耀
朝代：明
体裁：五言律诗

落日明雕锦，山光不可图。青冥随远近，飞动入虚无。渐背津亭小，微分水树孤。船窗招月看，江色漾骊珠。
舟行九峰道中
作者：黄淳耀
朝代：明
体裁：五言律诗

漾舟蒲叶内，聒聒水鸣沟。缓棹知鱼乐，看山散客愁。渔歌风外接，农务雨前修。野色纷如此，吾行任去留。
舟过梁溪
作者：黄淳耀
朝代：明
体裁：五言律诗

昨路邅回甚，兹晨一鸟过。汲泉人语杂，陶器野烟和。山近城含黛，江清水映罗。临风想形胜，伪将昔横戈。
舟雨
作者：黄淳耀
朝代：明
体裁：五言律诗

小雨蠲炎燠，因风洒舳舻。鸥喧听欲乱，江碧看如无。岸榜遥知重，溪渔近觉孤。泊舟疑早晚，邻舫更相呼。
草萍驿有感
作者：黄淳耀
朝代：明
体裁：五言律诗

百年孙燧节，一决守仁功。箕尾归天上，麒麟入画中。暗苔诗壁古，大树驿亭空。无限胸中气，时危哭向风。
萤
作者：黄淳耀
朝代：明
体裁：五言律诗

旅夜风灯灭，疏萤亦有情。对飞开更阖，独坐晦还明。书卷如憎少，房栊只益清。井阑相似处，归梦最能生。
萧奎徐源李杰陈璚周庚赵宽吴宽七月一日重游月河寺联句
作者：黄淳耀
朝代：明
体裁：古风

新秋雨初霁，凉飙入林细。散坐纷簪裾，清吟绕檐砌。人如竹林贤，饮比河朔例。与众乐两忘，惭予志相契。高云冠遥岑，爽气扫炎□。树杪出惊蝉，潭心响游鳜。万籁俄寂寥，重城岂迢递。平原纵遐瞻，古刹肆频诣。解带悬横枝，寻幽履荒荠。纪游得旧题，咏物嘉古制。吹竹怜老伶，跳丸叹浮世。群芳蓊郁周，远翠棱层翳。晚色恐归人，田苗喜氓隶。联镳溪路长，馀韵吾当赘。
虎疁待济
作者：黄淳耀
朝代：明
体裁：五言律诗

帆落非难上，舟轻不易过。汉家财赋重，吴市贾人多。细雨渔张网，斜阳客绽蓑。大江前去阔，鼓枻听劳歌。
虞山吃虎肉作
作者：黄淳耀
朝代：明
体裁：古风

猛虎入山山气恶，腥风倒射岩石落。两三村氓不识虎，谓是旄牛未生角。扼虎之吭揽虎尾，虎惊不及施牙觜。东海无烦赤刀制，南山已报白额死。老夫羁旅春盘空，短衣匹马行山中。坐分羔臛饱欲死，拔剑四顾吾何功。村氓村氓莫仓卒，儒冠为尔频冲发。人间真有猛于虎，劝尔投身依虎窟。
蚵蚾矶
作者：黄淳耀
朝代：明
体裁：乐府曲辞

蚵蚾矶，水瀰瀰，矶下醉翁呼不起。曾持笺上两行书，写出胸中万卷馀。长揖陛前论管乐，立谈当世比严徐。生平奴视九华叟，老语槎牙肯钳口。屈原渔父两冥冥，翻怜君醉人尽醒。君不来兮醉亦得，不见西山渔钓客。
衢州
作者：黄淳耀
朝代：明
体裁：五言律诗

山店依城斗，官桥系艇齐。岚光含野淡，滩响隔春低。雨暗虬龙宅，春浓橘柚堤。三衢风物好，坦步不烦藜。
衢雨入石头宿广成铨部邸中
作者：黄淳耀
朝代：明
体裁：五言律诗

栈车行石罅，急雨势多端。方午戎戎暗，如春侧侧寒。来逢关吏识，别喜故人安。酒绿灯明里，羁魂尚未乾。
袁氏叹
作者：黄淳耀
朝代：明
体裁：乐府曲辞

帝昔有二子，阏伯与实沈。其居各参商，其衅日相寻。降生冀州野，厥名尚与谭。交臂仇蛮邦，贸首戈戟林。百战亏股肱，一朝并为禽。明明刘荆州，愤踊进良箴。岂知高楼上，冢子已悲吟。
西山看梅和老杜江上寻花七绝句·其一
作者：黄淳耀
朝代：明
体裁：七言绝句

黄师塔是吾家有，恰有苏端是酒狂。一朵花开侬亦看，不分樵径与僧床。
西山看梅和老杜江上寻花七绝句·其七
作者：黄淳耀
朝代：明
体裁：七言绝句

久与梅花成息壤，凝也拿舟俶也催。至竟避花如避债，秖应花为老夫开。
西山看梅和老杜江上寻花七绝句·其三
作者：黄淳耀
朝代：明
体裁：七言绝句

万条寒玉裹山家，兼有棠花与杏花。淡白窃丹随赏爱，初英晚节异生涯。
西山看梅和老杜江上寻花七绝句·其二
作者：黄淳耀
朝代：明
体裁：七言绝句

棕亭药院绕湖滨，山鸟山花占断春。湖上老人亦可笑，梅花不看看游人。
西山看梅和老杜江上寻花七绝句·其五
作者：黄淳耀
朝代：明
体裁：七言绝句

香溪桥西邓尉东，千树万树摇春风。料得李生难写染，花光艳艳日初红。
西山看梅和老杜江上寻花七绝句·其六
作者：黄淳耀
朝代：明
体裁：七言绝句

苍藤翠木暗深溪，崖腹花高水口低。新蝶领风随意舞，怪禽争树不成啼。
西山看梅和老杜江上寻花七绝句·其四
作者：黄淳耀
朝代：明
体裁：七言绝句

山家土锉冷疏烟，瀹茗留宾也可怜。笑指轩窗最高处，倾银注玉好华筵。
观逐兔作
作者：黄淳耀
朝代：明
体裁：七言律诗

黄蒿白苇遍齐东，兔窟经营在此中。野老侧身来似鬼，韩卢点首去如风。材高并骛难空返，敌狡穷追易见功。立马纵观悲世事，平阳血战亦英雄。
许氏客
作者：黄淳耀
朝代：明
体裁：乐府曲辞

江东猘儿勇如虎，身骑骏马手击鼓。朝冲强阵偃朱旗，暮奋雄谭摇白羽。许家奴客草中来，飞髇猛射金甲开。一死为酬吴郡守，九泉不避孙文台。君不见桥边豫子耸长剑，五起不成衣血溅。又不见河南小吏怀霜刀，阁中董卓怖欲逃。此剑此刀不常有，阿瞒老死红颜手。
访隐者郊居
作者：黄淳耀
朝代：明
体裁：七言律诗

隔溪高士坐危亭，客有栖寻户不扃。花似婵娟邀俗赏，松因磊砢受天刑。林间密果藏飞鸟，窗外疏梅乱曙星。最是道心能及物，庭阴病鹤长新翎。
诸同人携榼来就吾家贺余举子戏成杂言一章
作者：黄淳耀
朝代：明
体裁：古风

庭树婆娑生意发，一寸春枝出槎蘖。庞眉书客报添丁，酒社诗朋日来聒。长腰米斗五百钱，破灶湿苇寒无烟。烟生炉中正拔箦，�酒三瓶携到宅。长鱼细菜堆满席，塞破茅斋惜不得。君不见浔阳五柳翁，又不见杜陵诗瘦客。名父声名满人耳，通子骥子无颜色。我今老大困泥滓，落落长身惟牧豕。后进争呼丈人行，先生祝作商瞿子。以兹怀抱恶无比，不望石麟兼凤觜。但求郎罢稳称呼，便觉阿囝胜虫豸。侯生张生心相于，谓我老蚌真生珠。倾筐代作汤饼集，折简遍致高阳徒。坐中夏生吾畏友，四十明珠为我寿。上言嘉庆溢门闾，下谑琼枝映蒲柳。我笑酌君一大盆，君家虎子已飞奔。烧灯共持蓬箭舞，洗掌独少犀钱扪。忽忆小时剧作恶，骑残竹马留墙角。三十年来驹过隙，又以生男烦合醵。生男似我已蹉跎，他年男大当如何。三间老屋须教守，十角耕牛未厌多。与吾玄，意表事，携鹿门，太早计。阿翁懒惰信天公，且向醉乡谋一醉。
读郑思肖心史
作者：黄淳耀
朝代：明
体裁：七言律诗

一夕厓山卷阵云，百年吴会泣斯文。人间再见陶徵士，地上元无沧海君。心入漏泉终化铁，气填沟壑亦成坟。千秋万古灵均意，只有西川杜宇闻。
谒于忠肃公祠堂
作者：黄淳耀
朝代：明
体裁：五言律诗

澶渊非祸宋，代邸本安刘。力竭山河在，功成骨肉忧。草衔冤血碧，江挟怒潮流。雪涕荒祠下，乾坤正可愁。
豪鹰歌
作者：黄淳耀
朝代：明
体裁：古风

豪鹰见鸟如见血，一双老拳能划铁。宫监擎来过细柳，伏兔翔鸟那得有。不出猎，闭深房。绦旋一条磨欲断，燕雀满檐戏汝旁。旁人嘲鹰是凡鸟，不道养鹰病在饱。饱鹰锁著无风威，不如纵去天外飞。
赠万寰中尊师
作者：黄淳耀
朝代：明
体裁：古风

南昌真人天骨奇，虬须直视面有威。十三工文隶博士，二十仗剑游京师。金门不能留，儒服不可羁。丹霄路缥缈，万里登峨眉。峨眉老翁怜尔诚，天皇一卷披青冥。缣帐风叶叶，玉鸾声琤琤。职授星中官，名书不死庭。朝檄南箕电父下，暮持秘咒龙神惊。伐狐破古冢，返魂通上清。只今踪迹遍南国，纶巾赤舄人人识。或过社树鬼先逃，或立醮坛神被劾。有病不求卢扁医，回天那许京焦测。上谷书生吾所贤，生平异事如羊权。一符一水俄寂然，我惊此事夜无寐，明日从师求学仙。
赠徐将军
作者：黄淳耀
朝代：明
体裁：七言律诗

奇材剑客古无俦，晤语从容即道流。塞外声名传卧虎，吴中结搆比蜗牛。万金良药随人乞，一卷戎韬为国留。我亦生平怀片气，与君高处望神州。
赠时用咸入泮
作者：黄淳耀
朝代：明
体裁：七言律诗

国士门风迈等伦，明经童子艳傍人。文从试席看叉手，书向前生忆等身。出穴长离光照灼，食牛乳虎胆轮囷。吾衰浪附通门雅，恐与宁馨作后尘。
赠龚得初
作者：黄淳耀
朝代：明
体裁：五言律诗

世泽君宗久，疁城第一家。传经拥皋比，奏议著清华。启秀文章贵，持躬孝弟嘉。继承须努力，先业耀青霞。
超宗见示忆家山橼树诗次韵二首·其一
作者：黄淳耀
朝代：明
体裁：五言律诗

维南有珍木，想像一林霜。日映金膏重，风吹荈叶香。丹青图不到，栏槛护多方。携取双柑比，应输气味良。
超宗见示忆家山橼树诗次韵二首·其二
作者：黄淳耀
朝代：明
体裁：五言律诗

枝枝存绿缛，颗颗结峥嵘。月地看无隙，风窗撼有声。采山通远梦，誉树感嘉名。忽忆江梅发，乡心亦暗惊。
过广信闻铅山寇警
作者：黄淳耀
朝代：明
体裁：五言律诗

十年关陜乱，江表不闻兵。税急农臣苦，年荒米贼生。斧柯谁在手，牛犊漫多惊。失涕苍生内，何时见太平。
过彭泽
作者：黄淳耀
朝代：明
体裁：五言绝句

满目伤时运，何心傲督邮。南昌有梅尉，同是挂冠休。
过彭蠡湖七首·其一
作者：黄淳耀
朝代：明
体裁：五言律诗

推篷收宿雨，送眼入巉岩。慢水双摇橹，横风两使帆。缓行凫得侣，疾走马辞衔。落落中流坐，匡庐大不凡。
过彭蠡湖七首·其七
作者：黄淳耀
朝代：明
体裁：五言律诗

水分南纪盛，山挟大湖雄。舟楫三苗俗，凫鹥万里风。豫章元自合，江汉已先通。禹贡犹沿误，书生莫凿空。
过彭蠡湖七首·其三
作者：黄淳耀
朝代：明
体裁：五言律诗

牛背饥乌立，槎头戏鱮跳。投竿惊欲乱，丸饮啄还骄。白处拳饥鹭，青边掣怒雕。无心成搏击，偷眼避风飙。
过彭蠡湖七首·其二
作者：黄淳耀
朝代：明
体裁：五言律诗

梅天风不正，白雨一喧豗。长日春春去，扁舟个个来。波红渔火重，月黑蚌珠开。坚坐看江表，湖山亦壮哉。
过彭蠡湖七首·其五
作者：黄淳耀
朝代：明
体裁：五言律诗

楚俗尊祈赛，龙神气色殊。分风勤客子，割肉醉师巫。笳吹殷胶轕，云车飒有无。康山遗庙在，血食想雄夫。
过彭蠡湖七首·其六
作者：黄淳耀
朝代：明
体裁：五言律诗

大湖流不尽，尽处夕阳平。山远皆疑梦，天多不觉行。高帆吹岳影，骤鼓发江声。曳曳薰风至，南云一半晴。
过彭蠡湖七首·其四
作者：黄淳耀
朝代：明
体裁：五言律诗

逆曳风帆过，湖中拍浪儿。轻儇沙鸟似，狞恶海童为。百斛舟何重，连晨桨未移。閒思强弩手，一破巨鱼鬐。
过石门作
作者：黄淳耀
朝代：明
体裁：五言律诗

石门投宿处，冠剑想当年。时事有今日，津梁无此贤。蓬飞阴雪上，草立劲风前。去去逢摇落，杨朱涕泫然。
过露筋祠口占
作者：黄淳耀
朝代：明
体裁：七言律诗

白鸟犹疑点露光，青松长与作帏房。玉埋地底终辞污，菊死枝头尚抱香。齑臼有碑词黯黯，投金无濑水茫茫。翠旗明灭知何处，巾帼如林最可伤。
过鲁独游沂水上慨然有作
作者：黄淳耀
朝代：明
体裁：七言律诗

清沂映雪晚无波，閒咏思偕点也过。落叶覆桥沙路细，夕阳平岸野烟和。巢乌历历飞鸿尽，猎马萧萧脱兔多。水镜似将行客笑，两行蓬葆一青骡。
送严式如游武昌
作者：黄淳耀
朝代：明
体裁：七言律诗

楚中风物待清诗，君去樊山问酒旗。天外振衣黄鹤远，水心题画白鸥迟。祢衡词赋留残照，陶侃功名入断碑。吟向郡西休感慨，柳条不似折来时。